text:
Doddore Licò
Salvatore Aliquò
Ittiri 11-12-1882
Ittiri 31-10-1919
Dai cando Peppinu aiat iscrittu chi torraiat a Ittiri, pro una vacantzia de un annu, cun sa muzere e cun sos fitzos (sos nebodeddos naschidos in Cile, Pepito e Bianca chi Caderina Canduffu non connoschiat ancora), in domo de mastru Zuseppe Licò, non b’at apidu pius pasu. Bi cheriant ancora tres meses a s’arrivu, ma sorres Licò non podiant ispettare a s’ustimu mamentu a preparare sas cosas comente s’ispettant.
Dai s’allegria de sa bella notiscia, passant a sos arrejonamentos pro comente rezire e sistemare sos istrantzos. Non b’aiat die chi non brigaiant: sos omines si faghiant a un’ala ca, si proaiant a narrere calchi cosa, los appopaiant:
” Cagliadebos chi ois non cumprendide nudda, custas sunt cosas de feminas”
A Anghela, sa minore de sas sorres, non li lassaiant mancu aberrer’ bucca, Nica e Maria funt de indule ona e non bi la faghiant a cuntrastare a Filippa. Sa pius pettorruda e a mama Canduffu: sunt issas duas infinis che detzidint tottu.
Filippa aiat sa domo pius manna e no aiat fitzos gasicché, toccaiat a issa a los alloggiare e a lis ponnere a diposissione su logu: cosa ch’issa cussideraiat un onore mannu.
Comintzant sos preparonzos: primu ‘e tottu faghet illattare sa cameras e i sa fatzada.
Aggiuada dai babbu Licò, chi fut mastru ‘e ascia, dat una manu de tinta a sas giannas e a sos bascones. In su pianu de subra, approntat s’appusentu ‘e nanti, chi fut pius solianu, pro su frade e i sa connada: passat tottus sos mobiles in ozu ‘e immanu e i s’immatonadu lughiat che i s’ispiju. In su lettu ponet sos lentolos de linu, filados e tessidos da issa, e i sa manta de picchè biancu chi no aiat mai impreadu. In s’appusentu de segus preparat sos lettos a una piatza pro sos duos nebodes. In s’appusenteddu ‘e nanti ponet unu canapè antigu e in pes, una pedde acchina, addainanti de sas cadreas duas peddes de anzoneddu chi aiat conzadu issa matessi, sa banchighedda cun su tappete nou, e in su muru aiat appiccadu unu cant’e cuadru mannu de sant’Antoni. Aiat comporadu su lavabu nou de ferru battudu cun su lavamanu e i sa brocca de majolica, nd’aiat bogadu sos asciugamanos cun sa frunza ‘e macramè e aiat sistemadu tottu in s’istanzinu da ue s’intraiat a su comudu (unu lussu pro tando).
Puru mama Canduffu aiat fattu illattare sa domo.
Sa chida primu de s’arrivu tottas battoro faghent sos biscottos, sos amarettes, sos piricchittos e i su rosoliu pro sa bicchierada, poi su pane de ogni ipessie e calidade.
Fut unu sapadu sero cando una carrotza si frimmat in carrela ‘e cuventu, affacca a s’iscalinada.
“Curra’ ma’ currada chi sunt arrividos”
abboghinat Filippa abbratzende su frade chi fut torradu , cun sa familia dai su Cile.
Fut pastidu cojuadu nou in su 1909, in chisca de trabagliu. Non chi in Ittiri non trabagliaiat, ma fut intelligente e disizosu de cambiare vida, aiat capazidades chi cheriat ponnere a fruttu e gasicché aiat dezisu de andare in chirca de fortuna in Cile.
Tottu li fut andadu ene e in pagu tempus, si fut fattu riccu, ma riccu aberu. Como fut torradu cun sa muzere e i sos fitzos chi funt naschidos in Vina del Mar.
“Fitzu meu fitzu meu”
resessit solu a narrere sa mama e s’abbratzant pianghende ispintos dai tottu sos parentes e i sos bighinos chi funt curridos luego.
Daghi mama e fitzu si distaccant, Peppinu s’acciapat addainanti Doddore. S’abbaidant e si chi ettant unu in bratzos de s’ateru :
“Mama m’at iscrittu chi ses cicrista. L’ischint puru tottu sos bittiresos chi trabagliant in Temuco e Vina del Mar e dogn’osta chi m’ident mi preguntant de a tie”
“Già est beru, so arrividu puru segundu dai Casteddu a Tathari, in d’un ateru mamentu t’ammustro sa medaglia de prata e i sa pesgamena”
Doddore si fut fattu pius altu de issu, bellu, forte, neosu cun d’una conca ‘e pilos nieddos e i sos ojos sempre riende: bestidu ene ca fut patzosu.
Aiat sa passione de su cicrismu, fut tifosu de Ganna; fut resessidu cun calchi sacrifissiu a ponnere a parte su inari pro si comporare sa bricichetta e s’allenaiat su manzanu chitto e i su sero daghi finiat de tribagliare. Ischiat sonare sa chiterra e serenadas nd’aiat fattas più de una, puru in sas biddas de affacca. Cando passaiat in carrela, dai sa gianna a unu oe, sas bajanas l’abbaidaiant.
Fut su antu de sorres Licò.
In tottu su tempus chi Peppinu fut restadu in bidda, sos duos frades si funt trattesos boltas medas a arrejonare solos: funt andados pagas boltas a Tathari e nde torraiant cun pabilos.
Sa mama chi si fut abbizada de tottu custos andamentos, chiscaiat de los iscustare: faeddaiant sempre de trabagliu. Peppinu li naraiat de sa fortuna ch’aiat appidu in su Cile: in Temuco aiat postu una frabica de ceramicas artisticas preziadas in totta sa natzione, espostas in Santiago e in su giornale “Manana” nde faeddaiat boltas medas sempre pretziendelas. Bi trabagliaiant su fradile e tantos ateros sardos, ma li serviat una pessone de fidutzia ch’aiat in mente cosas medas. Li faeddaiat de Vina del Mar in ue aiat una villa addainanti de su mare e de sas bellesas de su Cile.
Doddore fut pro contu sou pienu de fantasia, disizosu de connoschere ateras terras e puru pro si metzorare, ca Ittiri pagu l’offriat, dezidit de pastire cun Peppinu. Fintz’a s’ustimu no aiat apidu su coraggiu de lu narrere a sa mama e a sas sorres. Bi lis narat una die daboi ustadu. A babbu Licò che li essit:”Sangu di Diu”e mama Canduffu restat chentza sambene: tottu s’ispettaiat ma no cussu. Abbratzat Doddore pianghende:
“Coro meu coro meu, custu non mi lu devisti faghere.”
Sa tristura fut intrada in domo e in su coro.
Pro su iatzu li dat unu pischeddu de casu, duos giobos de sastitza, su pane poddine e i sos dusches. Filippa, chi aiat sa buttega, su tuccaru, sos ippaghettis imboligados in pabilu biaittu e i su sabone.
Sa die chi su fitzu minore est pastidu Caderina Canduffu s’est puru raffiada e pius de un’ajana at piantu.
In sa domo boida sas dies non passaiant mai: totta s’allegria si che fut andada cun Doddore.
Sa prima littera de su fitzu tantu amadu, arrivit a sa domo de carrela ‘e cuventu aggiummai tres meses a poi. Propriu in manos de sa mama, chi fut setzida in sa petza filande e arrejonende cu sa sorre Tesa, su postinu cunsignat sa littera e puru chenz’ischire né leggere né iscriere, issa, cumprendet chi eniat dai su Cile.
Pro la leggere giamant luego a Nica chi aiat fattu sa segunda. Sas bighinas puru si funt accociadas e si fut pienadu s’appusentu de zente. Daghi Nica comintzat tottu si cagliant.
“Cara mamma sto bene. Il viaggio è stato molto lungo e il mare abolotato faceva ballare il piroscafo, una notte anche i marinai hanno bumbitato…………”
e finiat prommittende de mandare unu restrattu.
Su babbu at iscustadu mudu abbaidende fissu sas laras de Nica cuasi a l’aggiuare a legger pius lestra. Sa mama non resessit a trattennere sas lagrimas e cun sa coedda si las asciuttat supirende:
”Ohi fitzu meu istimadu in pedras anzenas che ses finidu, chissà si t’apo a torrare a bidere.”
“Meze’e cagliessi cun custu macchine e iscustet”
li essit male Filippa.
“Torrala a leggere”e non bastat una olta ma duas, tres, battoro e a s’ustimu l’ischiat a mente.
Che ponet sa littera intr’e sa busta e si la remunit tra su pettigliu e i sa pettiera, non si fidat a la dare a nisciunu pro ghi no esserat andada male.
“E a chie lu naramus pro sa riposta? Non creo chi Nica bi resessat”
Sa sorre Tesa, chi aiat iscustadu sempre fattende e conca,
”Si fusti bona lu naraisti a Babai Melone, deo isco chi faghet de custos piagheres; fintza s’atera die b’apo idu intrende una pessone. Già ando deo a preguntare a sa muzere cando bos podet retzire”
Si ettat su pannellu in conca e chi essit lestra.
Girat sa contonada e tzoccat in domo de mammai Annetta. L’aberit sa teracca e la faghet intrare. Mammai Annetta daghi intendet sa rejone, gia ischiat chi Doddore fut pastidu a su Cile,
“Naralis a bennere istasero a sas battoro. A i cuss’ora si nde pesat, e ite cheres est istraccu dai su manzanu e daboi ustadu si reposat.”
Puntuales a sa battoro, babbu e mama, si presentant a domo ‘e Babbai Melone chi lo faghet setzere addainanti de s’iscriania.
“Ebbè e ite narat Doddoreddu?”
”Mi sa littera su duttò”
Babbai Melone si ponet sos ippigitos e la legget.
“Bene bene, e ite cherides a l’iscriere?
”A si nde torrare chi deo e i su babbu semus betzos e dai cando est pastidu non faghimus ateru che pianghere.”
Su duttore comintzat a iscrivere.
“E poi?”
“Ch’istamus sempre pianghende e lu gherimus in Ittiri”
“Custu l’apo già iscrittu”
“E tando nudd’ateru”
Babbai Melone aggiunghet calchi notiscia de sa idda: chi su tilipesche aiat fattu dannos mannos a sos massajos, chi in Italia sas cosas si funt ponzende male e in sas zittades mannas sa zente pienaiat sas piatzas cun sas bandelas, chie cheriat sa gherra e chie no. S’Europa fut abolotada e dai pagu aiant mortu, cun sa muzere, s’imperadore de s’Austria e già fut comintzadu a mancare su tuccaru.
Daghi finit bi lis legget, issos cuntentos li preguntant ite fut su disturbu.
“Andade in bonora”
Passant ateros tres meses e, cun sa segunda littera arrivint sos restrattos chi aiat prommissu.
“Ite bellu paret unu segnore!”
Bi naraiat chi aiat comintzadu a tribagliare e chi fut cuntentu ca alanzaiat meda. Fut ancora in domo de su frade e tottu lu gheraint bene. Si fut incontradu cun sos tios Doddore e Antoni e cun sos fradiles cilenos chi oltas medas si che l’ aiant giuttu a domo issoro a bustare. A Nadale aiant fattu una bella festa, aiant mandigadu in giasdinu, adainanti de s’oceanu, ca fut una die casda de sole cun invitados sardos e a issu su frade l’aiat regaladu una bricichetta.
Finiat cun sos saludos e chi sempre pensaiat a su babbu a sa mama e a sa sorres e tottu los giughiat in coro.
Sas litteras chi Doddore reziat in riposta, funt tottu che pare, pienas de dolore de sa mama:
”Torradinde torradinde fitzu meu”
Caderina non fut resessida a si dare paghe, si fut accunostada a sa luntanantzia de Peppinu, ma de Doddore non lu podiat padire e non passaiat die chi non lu fentomaiat cun affrissione.
Daboi ‘e tantu Peppinu si leat su frade e li narat:
“Torra a ue mama e faghela contenta, cun custu ragiolu est fattende una etzesa fea. Già ses giovanu e ses sempre in tempus, su Cile non si che fuit.”
De accordu iscrient a sa mama: aiat fattu già su bugliette e si fut preparende pro torrare cun su primu piroscafu chi pastiat.
Ite non fut s’allegria daghi Nica finit de leggere sa littera.
“Como puru pianghet?” faghet Anghela a sa mama chi giughiat sos ojos lucidos.
“Caglia, caglia chi est dai sa cuntentesa”
In d’unu mamentu s’ispasghet sa oghe in totta sa carrela chi Doddore torraiat.
S’allegria però est durada pagu: su matessi postinu chi aiat cussignadu sa littera tantu disitzada, torrat a tzoccare unu mese a poi. Giughet una cartolina ruja e cando arriviat a sa domos fut comente chi b’esserat intrada sa rughe. Daghi bi la dat in manu, babbu Licò aggiummai che ruet mortu e Dominigheddu si ponet a pianghere comente intendet sa onnamanna attitende su fitzu, ca cussa cartolina, fut sa giamada a sa gherra.
“Ecco ite fut cussu cantu ‘e s’istria ch’ap’ intesu derinotte”
A sas boghes accudint tottu e Tesa curret a ue Babbai Melone chi iscriet duas rigas solu pro narrere a Doddore de non si movere dai su Cile e ch’impostat sa littera cun s’isperantzia de frimmare sa pastentzia.
Ma su destinu malu at cheffidu chi su piroscafu chi che fut giuttende sa littera si siat incrociadu cun su chi nde fut battende Doddore, in mesu de s’oceanu.
Fut partidu dipiaghidu, ma in su coro aiat s’isperantzia de torrare a su Cile. In sa baligia aiat postu tantos regalos, aiat pensadu a tottu: pro sa mama aiat comporadu unu rosariu de ramine.
Saludende su frade, chi l’aiat accumpagnadu a su postu de Buenos Aires,
”Già nos bidimus a presse”
aiat nadu; ma in su matessi mamentu, Peppinu cun su coro tripiadu, aiat pensadu:
”No nos bidimus pius”
Prima de intrare in su piroscafu in punta a s’iscala, Doddore si fut giradu a torrare a saludare su frade cun sa manu: e i cussa est’istada propriu s’ustima osta chi si sunt bidos.
Daghi arrivit a domo sua bi funt tottu ippettendelu: in su iatzu aiat pensadu meda ai custu mamentu e a s’allegria de sa mama, invece a s’intrada sas boghes e i sos piantos l’ant assustadu.
“E it’at sutzessu?”
e cumprendet luego chi l’aiant giamadu a sa gherra.
Fut pastidu cun ateros deghe bittiresos in d’unu manzanu de entu e de abba; fintza su chelu fut pianghende cun sas mamas de cussos giovanos.
In Tathari nde lis aiant segadu sos pilos, lis aiant dadu sa divisa, unu pagiu de bottas, sas petzas de pes, unu pagu de biancheria, sa borraccia, sa gavetta, unu telu inceradu, pagas gallettas tottu intr’e su zainu.
Su sero a poi unu sergente los aiat radunados in sa piatza d’arme cun sos ateros giovanos bennidos dai sas biddas de affacca; a boghe asta lis aiat dadu pagas istrussiones e poi los aiat accumpagnados fintz’a s’istazione e che los faghet pigare in su trenu pro Postudurre. Calchi mama e calchi amorada pianghet saludende sa triste pastentzia. Dai s’istassione a su postu b’aiat pagu, ma devent ippettare pius de un’ora primu de s’imbascare. Funt tottu giovanos ma nisciunu aiat boza de riere o de bugliare.
Su iatzu non finiat pius: Doddore non fut resessidu a drommire, e comente podiat drommire furriadu in terra cun sa conca subra su zainu? Cantas cosas li funt passadas in sa mente abolotada che i su mare chi fut attraessende! Dai s’oceanu de Vina del Mar a su mare ‘e Genova, ite tristura!
A s’arrivu los fut già ippettende unu camiu chi che los giughet a una casemma. Pro deghe dies lo faghent marciare e a cando a sero giughiant sos pes uffiados. Duas bostas los aiant fattos isparare cun fusiles betzos. A denotte nisciunu serraiat oju dai su pulighe e ogni tantu s’intendiat calchi frastimu.
Daboi de unu iatzu, duradu aggiummai una die intrea, arrivint in zona ‘e gherra: unu sergente lis aiat nadu chi deviant dare su cambiu in trincea. Pighendeche in sa costera de su monte de rocca ischigliadita cun sos mulos addainanti, dogni tantu si deviant frimmare pro dare su passu a sos chi nde falaiant sos feridos in barella: borulos e sambene a trainu sunt sas primas duas cosas chi li mustrant sa cara vera de sa gherra.
Unu mese ‘e fila est’istadu in trincea sutt’a s’abba, entu e nie in mesu a su ludu e aiat bidu e intesu de tottu.
Trinta dies de ifferru e cando fut torradu a s’accampamentu, intreu e si fut potidu cambiare cun bestimenta asciutta, li pariat unu sonnu feu: su fil’ipinadu, sos assaltos, sos feridos, su sambene, sas boghes, sos lamentos, sos mortos, su frittu, su ludu, su piogu, su puliche, sos fiagos… nde cheriat iscancellare tottu e dezidit de si tennere in su coro sos orrores e de non faghere mai ischire a sa familia su ghi aiat patidu e difattis in sa prima littera chi lis iscriet, bi naraiat de istare trancuiglios ch’issu istaiat bene.
Unu sero fut setzidu chenende cun ateros tres sosdados. Funt allegros ca su tenente nou, lis aiat fattu dare doppia ratzione de cioculatte e unu pacchetto de sigarettas. In sa posta b’aiat una littera pro issu dai sa mama e daghi l’aiat leggida li pariat de essere pius serenu, ca bi naraiat, ch’istaiant tottu ene. Funt mandighende e riende pro sas cionfras sutta matafara de unu sosdadu cicilianu, contra su capitanu e i su generale. Su ranciu fut gia finidu e si funt trattenzende ancora, cando tott’in d’una, una granata che ruet iscoppiende, in mesu ‘e sa banca.
Sos ateros tres nde los accoglint a bicculos, Doddore grave feridu a bula, che lu giughent a s’ispidale. Non morit, chi fossi fut istadu metzus, e poi de duos meses de patimentos, lu congedant, che lu faghent accumpagnare a bidda sua e lu torrant a sa mama. Sa familia no ischiat nudda: fut pastidu unu giovanu che una bandela e l’aiant torradu unu tribuladu chi non podiat faeddare né inguglire e puru su repiru li essiat a calaizu.: su dolore de sa mama e sas sufferentzias de su fitzu, funt iscrittas in cara.
Doddore aiat bisonzu de assistentzia die e notte e i sa mama addolorada che Nostra Segnora, non si ripammiaiat. Sas dies funt longas a passare e i sas nottes de pius. Ma sos mamentos pius feos, los passaiant cando li deviant dare a mandigare. Sa mama l’imbuccaiat e li daiat solu latte, abba ‘e tuccaru e brou, cun attentzione a ticcu a ticcu e sempre timende ca, comente li poniat calchi cosa in bucca, comintzaiat a tuscire chi pariat attoghende: battiat su dolu fintz’a sas pedras.
Tottu cheriant bene ai cussu giovanu malauradu e, massimu sos de affacca, lu visitaiant e li faghiant cumpagnia.
Su 1918 non fut istadu un annu onu pro nisciunu e nemmanco pro sa familia Licò. In duos meses, morint de ipagnola, Andria e Dominigheddu Sanna, connadu e nebode de Doddore.
A daghi at ischidu de Dominigheddu, Doddore at piantu totta die: a mamentos cun sas lagrimas fintz’a terra, a mamentos istringhiat sos punzos borulende ca faeddare non podiat. Su nebode fut su ghi li faghiat cumpagnia a dies intreas cando bi fut su bisontzu, e pius de tottu lu cumprendiat: si cheriat calchi cosa, li faghiat un’asciada ‘e oju e fut luego accuntentadu dai cussu pitzinnu pascenscile. Dai sa morte de Dominigheddu si fut fattu pius seriu e boltas meda l’acciappaiant cun sos ojos pienos de lagrimas.
Fut passadu un annu giustu giustu, cando unu manzanu, sa muzere de unu pastore, lestra lestra l’aiat giuttu unu pingiattinu de colostra:
“Mi Doddore’, tiu Antoni at pensadu primu ‘e tottu a tie; est ancora casda casda.”
Sa mama luego bi la faghet assatzare. Doddore comintzat a tuscire fattendesi ruju che fogu. Curret su babbu chi s’accherat a giamare zente. A s’abolotu enint sas bighinas, ma nisciunu resessit a l’aggiuare e issu morit affogadu in bratzos de sa mama.
Fut su trinta de Sant’Andria de s’annu millenoighentodeghennoe.
( Doddore Licò, primo premio LIMBA E AMMENTOS, Ittiri 2005 )


c: text/html

text: Cala Luna Beach in SardiniaSardinia: Cala Luna ColorsCala Luna-Tropical paradise in SardiniaSardinia: Solanas BeachCagliari panoramaArcheological siteCagliari Marina panoramaBeautiful sea of VillasimiusSardinia, ItalyVillasimius - SardiniaCagliari, Botanical gardensCagliariElephant Tower -detailCagliari, Sardinia, ItalyPink Flamingos flyingChia BeachSardinia beachOil refinery petrochemical industry plantCagliari city. Sardinia, ItalyNuraghe Serbissi Sardiniasardinia italyNeptune GrottoWildlife in SardiniaPorto CervoCala LunaArchipelago of La Maddalena, SardiniaKitesurfing in ItalyAbbey in SardiniaAlgheroCagliari, Sardinia, ItalyHistoric Place in SardiniaSardinia's beach of BidderosaAlghero street, ItalyCarloforteLa Pelosa beach - SardiniaGolfer in SardiniaCagliariAlghero in night.Sardinia seaCagliariCastelsardo, SardiniaSea of SardiniaParadise beachView of Cape HuntCala Luna- SardegnaSardinia ItalySardinia's seaSardinia, CagliariCagliari old architectureArchitecture CagliariArcheological site in NoraCagliari panorama, Sardinia holidays

robotstxt: allowed

filter: keep


text:
Sinnarìolo
Artìculos e fotografias de su cunvegnu de Sinnarìolo
Publicamus artìculos, vìdeos e fotografias pro documentare su cunvegnu fatu sàbadu 21 de santandria in Sinnarìolo.
Su cunvegnu, aparitzadu dae sos assòtzios Nino Carrus e Borghi Autentici d'Italia, teniat s'iscopu de faeddare de dificultades e prospetivas de sas biddas cun prus pagu de 5000 abitantes. Sìndigos e amministradores si sunt interrogados movende dae datos chi narant chi intro de s'annu 2050 b'at a àere 166 Comunes sardos in arriscos de isparire, e 33 forsis ant a mòrrere intro de deghe annos.
Sos sìndigos ant presentadu sos problemas cullegados a denatalidade, disocupatzione e emigratzione in biddas abitadas pro su prus dae gente betza.
Concruende sos traballos, s'assessore de sos Entes locales Cristiano Erriu at naradu chi sa Regione est disponìbile a ascurtare sas propostas de sos sìndigos, bastat chi andent a cara a sa semplificatzione de sos servìtzios.
Pro chie est interessadu a s'informare mègius, ponimus su servìtziu de su TG regionale, unos cantos artìculos online e sos interventos de sos sìndigos de Pianalza-Montiferru registrados dae Màriu A. Sanna.
Ascurta s'interventu de s'assessore Erriu. Ascurta sos interventos de Gianbattista Ledda (sìndigu de Sinnarìolo), de Omar Hassan (sìndigu de Mòdolo) e de Antonio Zedda (sìndigu de Montresta).
Leghe s'artìculu de Borghi Autentici d'Italia cun su testu de s'interventu de Fausto Fulghesu (BAI Sardigna)
In Sinnarìolo su cunvegnu "Spopolamento dei piccoli comuni" pro sìndigos e amministradores
Sàbadu 21 de santandria a sas 10 de mangianu in Sinnarìolo (sala polivalente loc. "Santa 'Itòria") sos assòtzios Nino Carrus e Borghi Autentici d'Italia aparitzant s'atopu intituladu "Spopolamento dei piccoli paesi: Fenomeno irreversibile? Quali politiche e quali strumenti per invertire la rotta?".
S'atopu, patrotzinadu dae su Comune de Sinnarìolo, cheret dare unu contributu pro cumprèndere ite sorte ant a tènnere sos comunes chi tenent prus pagu de 5000 abitantes. In Sardigna, a nàrrere de s'Anci, sunt s'83% (314 in mesu de 377) e bi nd'at 166 chi non sobrant sos 1000 abitantes e chi sunt in arriscos de isparire (leghe s'artìculu de sa Nuova Sardegna).
A pustis de sos saludos de su sìndigu de Sinnarìolo Gianbattista Ledda e de Fausto Mura de s'assòtziu Nino Carrus, ant a dare su cuntributu issoro Efisio Arbau (sìndigu de Ollollai), Pietro Arca (sìndigu de Sorradile, Giampiero Cordedda (sìndigu de Bànari), Emiliano Deiana (sìndigu de Bultiggjata), Omar Hassan (presidente Consulta Comunes Minores), Clara Michelangeli (sìndigu de Onanie), Romina Mura (sìndigu de Sàdili e parlamentare), Umberto Oppus (diretore de s'Anci).
Sos concruos los at a fàghere su presidente de sa Regione Francesco Pigliaru.
Coordinat Renzo Soro, vitze presidente natzionale de s'assòtziu Borghi Autentici.
Sìndigos e amministradores sunt invitados a partetzipare.
Còmpitos de sas cunfradias (dae su libru "Sinnarìolo" de Màriu A. Sanna)
Dae su libru "Sennariolo. Storia del paese e del territorio" de Màriu A. Sanna aprendimus chi sa cunfradia de su Rosàriu de Sinnarìolo est nàschida su 5 de santugaine de su 1755 pro more de su delegadu Bonaventura Màsala de Aristanis. In cussu tempus su sìndigu de Sinnarìolo fiat Giuanne (Juan) Rosa.
In Sardigna sas primas cunfradias sunt documentadas dae su 1400 (sec. XV), in època catalanu-aragonesa, e teniant su còmpitu de assìstere sos malàidos, riscatare sos presoneris de sos Moros, interrare sos mortos, agiudare sos pòberos difendende·los dae sos usureris, pònnere paghe intro de sas lites.
Ogni cunfradia teniat un'istatutu chi li daiat règulas craras e istabiliat sos critèrios pro b'intrare: "I confratelli, che debbono essere persone di specchiata moralità nell'ambito della comunità religiosa di appartenenza (parrocchia), possono partecipare alle sacre funzioni indossando l'abito e le insegne della loro confraternita e possono partecipare in corporazione alle processioni con le proprie insegne e vessilli" (M.A. Sanna, "Sennariolo. Storia del paese e del territorio", Ortacesus, Nuove Grafiche Puddu, 2015, pg. 156).
Bandu de mobilidade pro Istrutore diretivu contàbile - Cat. D
S'Amministratzione comunale de Sinnarìolo dat a ischire chi est ativende sa protzedura de mobilidade voluntària pro unu postu de Istrutore diretivu contàbile (cat. D) a tempus prenu e indeterminadu, pro lu destinare a s'Ufìtziu Finantziàriu.
Chie cheret partetzipare podet iscarrigare su bandu dae inoghe e mandare sa domanda intro de su 23 de nadale. Sas domandas mandadas cun sa PEC devent imbàtere intro de su 27 de nadale.
Su collòchiu s'at a fàghere su 29 de nadale a sas 5 (h 17,00) in sa domo comunale de Sinnarìolo.
Grupos de istùdiu pro imparare sos pitzinnos a istudiare
S'ufìtziu de sos Servìtzios sotziales de Sinnarìolo dat a ischire chi s'Amministratzione comunale est ativende unu servìtziu de agiudu iscolàsticu pro pitzinnos de iscola elementare, mèdia e superiore.
Su servìtziu prevedit de formare grupos de istùdiu pro imparare sos pitzinnos a istudiare in manera "giusta" e pro los sighire in su traballu.
Sos genitores chi sunt interessados podent partetzipare a sa riunione informativa chi s'at a fàghere mèrcuris 5 de santandria a sas deghe e mesa de mangianu (h 10,30) in s'àula de su Consìgiu de su Comune.
Riunione pro problemas Abbanoa
Su Comune de Sinnarìolo dat a ischire chi s'ADICONSUM (Associazione Difesa Consumatori e Ambiente) est disponìbile a fàghere una riunione pro faeddare de sos reclamos contra a sas faturas de Abbanoa.
Chie est interessadu (sinnariolesu o de àteras biddas) lu podet comunicare a sa dot. Patrizia Ledda (ufìtziu Afàrios Generales), chi at a dare comunicatzione de sa data de sa riunione.
Cunferèntzia pro ammentare sos mortos in gherra
A sos chentu annos dae su comintzu de sa Gherra Europea, s'Assòtziu natzionale "Combattenti e Reduci" (setzione de Sinnarìolo) organizat una cunferèntzia pro ammentare sos mortos de ambas gherras mondiales.
Sa cunferèntzia s'at a fàghere s'11 de santugaine a sas 5 de sero (h 17,00) in s'iscola mèdia betza, e ant a faeddare su dot. Tino Melis e su dot. Giuliano Chirra (espertos de s'argumentu).
Totu sa populatzione est invitada a partetzipare.
Cummèdia "Su Sìndigu pro una die"
Sàbadu 30 de austu 2014 a sas 9 de sero (h 21,00) in su Parcu de Santu Sebustianu a palas de s'iscola elementare sa cumpangia teatrale "I Barbariciridicoli" de Otzana at a presentare sa cummèdia in limba sarda intitulada "Su Sìndigu pro una die" de Francesca Pinna e Tino Belloni.
S'intrada est lìbera e non si pagat nudda, però tocat a si nche leare sas cadreas dae domo.
Dae su mele de Brisi su tziculate chi at bìnchidu su mondiale de Firenze
"E tue, Sinnarìolo, non ses ebbia sa bidda prus minore de su Montiferru..." podimus nàrrere parafrasende unu testu famosu de sa Bìblia.
Como Sinnarìolo, bidda de 184 abitantes, est connota in totu su mundu finas pro more de s'azienda "Dolce Peano" de Otieri chi pro sos tziculates suos at impreadu su mele de ulidone ('corbezzolo') de Davide Brisi de Sinnarìolo, e chi at chertu dare onore a sa bidda ponende·lis su nùmene suo.
Custos tziculates, apretziados in Sardigna, in Continente, in totu Europa finas a Rùssia, in Brasile, in sos Emirados Arabos, Bahrein e Dubai, ocannu ant bìnchidu sa medàllia de oro in su International Chocolate Award europeu.
Custu prèmiu ('mondiale' de su tziculate de calidade) ocannu s'est fatu in Firenze e sos tziculates "Sinnarìolo" ant bìnchidu in sa categoria "Milk. Ganaches and truffles" ('cioccolatini al latte ripieni'). Como tenent deretu a partetzipare a sa finale internatzionale chi s'at a fàghere in Gran Bretagna in atòngiu.
Unu bellu bàntidu pro Otieri (chi s'at fatu onore cun unu produtu de màssimu livellu), ma finas pro Sinnarìolo chi at postu su mele genuinu suo.
Sas manifestatziones de custu istiu
Publicamus su calendàriu de sas manifestatziones de s'"Istiu sinnariolesu 2014", chi ant a comintzare custu sàbadu (19 de trìulas) cun una rassigna de ballu latinu-americanu e ant a finire su 13 de cabudanni cun su radunu de motos "Vespa" de època.
S'Amministratzione comunale invitat a totus a partetzipare.
Iscàrriga su calendàriu.
Cursu pro imparare a nadare
S'Ufìtziu de sos Servìtzios Sotziales de Sinnarìolo dat a ischire chi s'Amministratzione organizat unu cursu pro chi sos pitzinnos imparent a nadare.
Su cursu (in ue si faghet finas atividade de animatzione) est pro pitzinnos dae sos 4 a sos 14 annos, e s'at a fàghere in su Village "Abba Mala".
Sos genitores podent presentare domanda intro de su 20 de làmpadas 2014.
Gita de una die a su Flumendosa
Su Comune de Sinnarìolo dat a ischire chi cheret organizare una gita a su lagu Flumendosa pro su 10.11.2013.
Est a biagiare in postale "Gran Turismo", a mandigare in ristorante e b'at un'escursione in batellu.
Pro partetzipare si pagat unu tantu, comente si podet lèghere in fatu:
Pro sos residentes:
- Sos pitzinnos finas a sos 3 annos non pagant nudda;
- Dae sos 4 a sos 11 annos si pagat 10,00 èuros;
- Dae sos 12 a sos 18 annos si pagat 25,00 èuros;
- Chie tenet prus de 18 annos pagat 30,00 èuros.
Pro chie no est residente:
Pitzinnos e mannos chi non sunt residentes in Sinnarìolo pagant 75,00 èuros.
Chie est interessadu podet dare adesione intro de su 4.11.2013 a s'Ufìtziu Servìtzios Sotziales (chi est abertu in mèrcuris, giòbia e chenàbura).
Cuntributu pro libros de testu A.S. 2013
S'Ufìtziu de sos Servìtzios Sotziales de Sinnarìolo dat a ischire a sos istudiantes de iscola mèdia e superiore chi sunt abertos sos tèrmines pro presentare domanda de cuntributu pro libros de testu (A.S. 2013-2014).
Sa domanda cheret presentada intro de su 15.11.2013 a s'Ufìtziu Servìtzios Sotziale, paris cun tzertificatzione ISEE (chi non sobret sos 14.650,00 èuros).
Cummèdia "Alba e pilos"
S'Amministratzione comunale de Sinnarìolo bos invitat a partetzipare a sa cummèdia in limba sarda "Alba e pilos" proposta dae s'assòtziu culturale "Elighelande Teatro" de Iscanu.
Sa cummèdia, ambientada in sa Sardigna de su tempus de su fàsciu, at a èssere rapresentada martis 13 de austu a sas 9 e mesa de sero (h 21,30) in pratza "Sa Mandra" a palas de s'iscola betza.
Pro intrare non si pagat nudda.
Bursas de istùdiu
Sos Servìtzios Sotziales de Sinnarìolo dant a ischire a totu sos istudiantes de iscola elementare, mèdia e superiore chi sunt abertos sos tèrmines pro presentare domanda de Bussa de istùdiu pro sas ispesas tentas in s'Annu Iscolàsticu 2012-2013.
Podet partetzipare chie non sobrat sos 14.650,00 èuros de I.S.E.E.
Sos mòdulos si podent retirare in s'ufìtziu Servìtzios Sotziales, e cherent presentados intro de su 31/07/2013.
S'ammentat chi intro de sa matessi data cherent presentadas finas sas domandas de rimborsu ispesas de biàgiu pro sos pitzinnos de iscola materna e pro sos istudiantes de iscola superiore.
Nicholas, su primu pitzinnu dae 3 annos a como
A pustis de 3 (tres!!!) annos dae s'ùrtima borta, su 26 de su mese de làmpadas in Sinnarìolo est nàschidu un'àteru pitzinnu, Nicholas Massidda.
Su Sìndigu, sos Amministradores e sa bidda intrea li dant su bene bènnidu, augurende·li ogni bene. E àugurant a sa mama e a su babbu ditzosos chi sa cuntentesa de custu momentu duret pro totu sa vida.
AUGÙRIOS!
Pro imparare a nadare
Sos pitzinnos de Sinnarìolo chi cherent imparare a nadare podent partetzipare a su cursu ammaniadu dae s'Amministratzione in su "Village Abba Mala".
Su cursu est destinadu a pitzinnos dae sos 4 a sos 14 annos, e sas adesiones cherent dadas intro de su 26/06/2013.
Libru fotogràficu
Sàbadu 11 de maju a sas 7 de sero (h 19,00) in s'iscola elementare betza s'at a presentare su libru fotogràficu "In Sennariolo", curadu dae Maria Letizia Mastino.
Sa publicatzione, patrotzinada dae su Comune de Sinnarìolo, est promòvida dae sa Biblioteca de Sardigna.
A pustis presentadu su libru s'at a inaugurare sa mustra de sas fotografias antigas.
Pro intrare non si pagat nudda.
Avisu pro Presidentes de sègiu
S'Ufìtziu Eletorale de Sinnarìolo avisat chi sunt abertos sos tèrmines pro presentare domanda de inserimentu in s'Albu de sos Presidentes de sègiu.
Chie cheret partetzipare devet èssere residente e eletore in Sinnarìolo, non devet superare sos 70 annos e devet tènnere nessi su diploma.
Pro partetzipare tocat de cumpilare su mòdulu ch'est in Comune (Ufìtziu Eletorale) e lu presentare intro de su mese de santugaine.
Gita a Orgòsolo
S'Amministratzione comunale de Sinnarìolo organizat una gita de una die a Orgòsolo in data 21.10.2012, pro Cortes Apertas.
Sa gita prevedit de visitare sas Cortes e de mandigare in ristorante. Pro partetzipare si pagat unu tantu, comente si podet lèghere in fatu:
Pro sos residentes:
- Sos pitzinnos finas a 11 annos non pagant nudda;
- Dae sos 12 a sos 18 annos si pagat 20,00 èuros;
- Chie tenet prus de 19 annos pagat 25,00 èuros.
Pro chie no est residente:
Pitzinnos e mannos chi non sunt residentes in Sinnarìolo pagant 73,00 èuros.
Chie est interessadu podet dare s'adesione a s'Ufìtziu Servìtzios Sotziales intro de su 12.10.2012.
S'operadore sotziale b'est in mèrcuris, gioja e chenàbura.
Domandas pro borsa de istùdiu e contributu pro libros de testu
S'Ufìtziu de sos Servìtzios Sotziales comùnicat:
1. Chi sunt abertos sos tèrmines pro presentare domanda de borsa de istùdiu pro sas ispesas tentas in s'Annu Iscolàsticu 2011-2012. Sos mòdulos sunt in Comune e cherent presentados intro de su 10.10.2012 paris cun sa tzertificatzione ISEE vàlida a cussa data.
2. Chi sunt abertos sos tèrmines pro presentare domanda de contributu pro sos libros de testu. Sos mòdulos sunt in Comune e cherent presentados intro de su 26.10.2012 paris cun sa tzertificatzione ISEE vàlida a cussa data.
"Cristian Cocco Show"
Sàbadu 11 de austu a sas 10 de note in dae in antis de sos campos isportivos s'at a esibire Cristian Cocco cun s'ispetàculu "Cristian Cocco Show", duas oras de mùsica e cabaret.
Seis totus invitados a partetzipare.
Est operativu in Sinnarìolo s'Ufìtziu Limba Sarda
Dae su mese de trìulas est operativu in Sinnarìolo s'Ufìtziu de sa Limba Sarda.
Ocannu su servìtziu est a livellu sovra-comunale (in rete cun totu sos Comunes de s'Unione de Comunes de Planàrgia e Montiferru otzidentale) e Iscanu est su Comune capofila.
Pro cale si siat informatzione s'Ufìtziu est abertu ogni chenàbura cun oràriu 10,00-14,00.
Iscriviti a: Post (Atom)


text:
GESTIONE DE SAS ATIVIDADES DE S’UFìTZIU LIMBA SARDA, FINANtZIADU A SOS SENSOS DE SA LEGE 482/99, ANNUALIDADE 2017- ENTE CABU- FILA: COMUNA DE TIESI
àTERAS COMUNAS: BàNARI, BESSUDE, BUNNàNNARU, BORUTA, CHEREMULE, SILIGO, TURALVA.
SU PROGETU PREVIDIT SAS LìNiAS DE INTERVENTU CHI SIGHINT:
UFìTZIU DE SA LIMBA SARDA (ULS)- At a èssere presente un’operadore pro 5 oras a sa chida in cada comuna postu in intre de su progetu. S’operadore at a tradùire sos atos amministrativos, sos bandos, sos avisos, etz. de s’ente. At a collaborare e inditare sos tzitadinos, sos assòtzios, sas impresas a un’impreu de su sardu in su fìtianu. At agiudare totu sas initziativas chi ant a permìtere sa trasmitidura de su sardu dae sos mannos a sos giòvanos e a sos pitzinnos.
CURSU DE FORMATZIONE LINGUISTICA- At a èssere organizadu unu cursu inditadu a sos dipendentes ei abertu a sos tzitadinos, chi s’at a fàghere in sos meses imbenientes. Su cursu at a èssere partzidu in duos mòdulos formativos de 10 oras (20 oras in totu). Sas letziones ant a èssere fatas una borta a sa chida e ant a durare 2 oras. In prus de su dotzente- formadore b’at a èssere sa presèntzia de unu tutor didàticu.
PROMOTZIONE CULTURALE- S’interventu at a cunsìstere in d’unu cursu- laboratòriu de sardu inditadu a sos iscolanos de sas iscolas primària e segundària inferiore de s’Istitutu Cumprensivu de Tiesi.


text:
Manila
Coordinatas: 14°35′N 121°00′E / 14.583333°N 121°E
Articulu in LSC
Manila (in tagalog Maynila; nùmene cumpridu Lungsod ng Maynila) est sa capitale de sas Filipinas e de sa regione de Metro Manila, e sa segunda tzitade de s'istadu pro nùmeru de bividores. Manila Manna est s'àrea metropolitana prus pobulada dae s'archipèlagu filipinu e sa de deghe de su mundu, cun una populatzione istimada de 20,5 milliones de pessones.
Sa tzitade est situada in sa costera orientale de sa baja de Manila, in su chirru de s'imbucadura de su riu Pasig, in s'ìsula de Luzon. Aglomerat sas funtziones amministrativas, cummertziales, universitàrias, industriales e portuàrias de parte manna de s'istadu. Contat subra duos aeroportos internatzionales: Ninoy Aquino e Clark. A livellu amministrativu, Manila si dividit in 16 cussòrgias chi incluent 897 barangays.
Est istada fundada su 24 de làmpadas de su 1571 dae s'ispagnolu conchistadore Miguel López de Legazpi; s'antiga tzitade murada si cunservat in sa cussòrgia atuale de Intramuros. Durante s'istòria sua at patidu diversos episòdios bèllicos, chi ant provocadu sa pèrdida de parte de su ricu patrimòniu architetònicu e culturale.
Su nùmene nadiu, Maynila, benit dae sa costrutzione tagala May nilad, chi signìficat '(logu in ue) b'at nilad'. Su nilad (nila in tagalog modernu) est una mata chi creschet in ie. Sa crèsia de San Agustín de Manila est iscrita in sa lista de su Patrimoniu de s'Umanidade de s'UNESCO cun su nùmene de Crèsias barocas de sas Filipinas.


text:
Roberto Cajafa
XXIV esima edizione
Ogni anno da ottobre i gruppi lavorano su nuovi testi, nuovi autori. Il repertorio dei nostri spettacoli è ricco e vario, come le esperienze che li hanno prodotti. Abbiamo messo in scena opere di:
Sofocle, Aristofane, Andrea Cappellano, Bernardo Gui, William Shakespeare, Molière, Victor Hugo, Prosper Merimée, August Strindberg, Anton Cechov, Fedor Dostoevskij, Luigi Pirandello, Anaïs Nin, Henry Miller, Karl Valentin, Bertold Brecht, Tennesse Williams, Dino Buzzati, Diego Fabbri, Fredrich Dürrenmatt, Julian Beck, Jack Kerouac, Harold Pinter, John Osborne, Yukio Mishima, Artur Miller, Woody Allen, Alan Ayckbourn, Roland Laing, Jona Oberski, Kressmann Taylor, Alan De Botton, Luis Sepulveda, Dario Fo, Stefano Benni e Alessandro Baricco.


text:
de Antonimaria Pala
Su pasu istitutzionale dèpidu a sas votatziones pro s’annou de su Parlamentu Sardu est agabadu. In custas dies, sa Sardigna tenet torra unu Parlamentu e una Giunta noa. Totu cussos chi, onni unu a manera sua, sunt impinnados, in sa gherra pro su sarvamentu, s’amparu, sa normalizatzione e sa crèschida de sa limba sarda, ant su dovere de sighire su traballu de isprone a sa polìtica linguìstica chi in custos annos at agabadu s’andera simbòlica, pro pigare cussa de su fràigu e de su traballu de onni die.
Su prus de nois in custas votatziones at fatu sa parte sua, sustenzende, in tantas maneras sas pessones e sas listas o impinnende·si in manera direta in s’eletzione. Custu nos at postu in contierra (mancu male, pro chistiones de democratzia) intra partidos, listas e coalitziones e fitianu finas in intro de sugetos polìticos matessi. Sèmpere in manera libera e legìtima. Onni unu at fatu pro sa limba su chi at pòdidu, su chi at cumpresu, su chi li est pàrfidu prus giustu relatende·si a sa fortza, a sa cultura polìtica, a sa bisione de su mamentu istòricu e finas a su contu de sa cumbènia eletorale.
Como b’at unu guvernu, espressadu dae sa majoria, e un’àtera parte chi sena gàrrigos de guvernu ma cun àteros còmpitos istitutzionales de rapresentàntzia e controllu, at a sètzere in Casteddu. Ambas perras tenent sa responsabilidade, in sos logos de sas detzisiones, chi sunt finas in foras de su palatu, de si fàghere intèrpretes de sos isetos de sos sardos. Sa limba a bisu meu est su bisòngiu primàrgiu de sa gente nostra.
A sos chi ant sos redinagos de s’amministratzione e a cussos chi tenent su foete pro si apònnere, depimus pompiare. Pro sighire polìticas in ala a sa limba e a su bilinguismu, cungruidas finas a como, e pro nde elaborare àteras chi sigant su caminu a chirru a s’ufitzialidade prena e cumpreta de sa limba, in onni mamentu de sa vida.
Dae cando sunt agabadas sas votatziones in sos cuntatos intre sos chi faghent cosas de limba e sos pagos chi ant pigadu positzione pùblica, non si faghet àteru (deo puru so de cussos) si no su de nàrrere chi est ora de sighire a fàghere. O finas “est ora de fàghere”, “tocat de cumintzare dae sa gente”, “semus generales sena esèrcitu”... E àteros propòsitos sàbios, chi tocat de acostiare a mòvidas cuncretas.
Su movimentu linguìsticu ispontàneu, fatu de sardos disterrados, intelletuales, operadores de limba, mastros a onni livellu, iscritores, poetas e citadinos amantiosos, at tentu su mèritu de obrigare sa polìtica, si no a pònnere in su centru de sos programmas issoro sa limba, nessi a fàghere fronte a sa contraditzione e s’omissione distrata e fitianu finas rea in sos cunfrontos de custa chistione, torrada in buca a totus, finas posca de sa campagna istitutzionale, ripresa prus male chi non bene dae s’imprenta sarda.
A chie no at sighidu in fatu tocat de li pedire contos, a chie at fatu pagu tocat de li nàrrere a sighire a in antis. Ma no si podet, mancu cherfende, torrare in segus!
Ma comente?
Non creo chi su traballu finas bonu chi si faghet cun sos mèdios de internet abastet a cunvertire sa cunvergèntzia e s’elaboratzione de sas trumas in dibata, in òperas de cabale. Ne mancu pesso chi abastent - mancari siant de impreare e de importu mannu - sos giassos internet chi sunt abertos a s’impreu, e galu prus pagu b’at de dare afidu a sos artìculos isolados, chi pro limùsina e amistade, onni milli annos, benint publicados dae sos cotidianos sardos, tropu impinnados a imbentare realidade, intames de la contare sena lanas, omissiones, ismèntigos e trampas.
Tocat chi su movimentu pro sa limba diventet su “MOVIMENTU DE SA LIMBA.”
Chi siat unu sogetu polìticu organizadu, chi siat una domo de elaboratzione de istrategias cuncretas pro pesare s’ufitzialidade de su sardu. Chi sa gente si bi potzat iscrìere, apat manera de nàrrere su chi pessat, ascurtende sas cosas dae chie las narat in fide bona e cun mèdiu obietivu e iscientìficu. Tocat de impreare totu sas energias, sas leges, sas sensibilidades polìticas sena esclusiones e chìrrias de làcanas “ideales”. Tocat de chircare intro de una domo comuna, s’àndala sarda a chirru a su benidore de sa limba. Chi no tenet modellos pretzisos de copiare, chi no tenet sa cumbintzione chi abastet una lege ebia, chi non tenet prus tempus de pèrdere in partiduras de variantes chi no esistint, chi est capatze de chirriare su faeddu, s’impreu setoriale, s’iscola e sa literadura, ma abarrende in intro de unu cussertu, mancari fatu de tantas boghes, chi apat sa cuncòrdia de unu sonu.
A nos bidimus a cara a pare in pessu chi nche colat Pasca de abrile pro cumintzare a pesare su MOVIMENTU?


text:
homepage
S'Appresentada 1
Custu traballu, fattu cun sos pitzoccheddos de ischola e cun sos atteros maistros sa professoressa Congiu e su professor Ortu, cheriad'esser'una disquisizione de matematica. In camminu s'acconza' barriu: nd'ha'bessiu una paristoria, bella e istruttiva. Deo pretendio chi sa limba sarda essere'morta e inadeguada a chistionare de matematica, de logica e de informatica e happo perdiu sa battalla ind'onzi fronte: in camminu non solu sos barrios s'acconzana ma carchi orta nde urruen puru, e menzus gasi cando sas convinziones nostras
non funi fruttu de istudios ma de presunziones e pregiudizios.
Cantu sa limba sarda sia'potente e adeguada a arresonare de issienzia este una chistione aperta a sa critica, a sos pareres e a su giudiziu de chie legge custu libru.
Ma sa paristoria chi nd'es'bessia forzis superad'onni fantasia, mancari siada in linea a commente dae sempere appo penzau sa sociedade e s'ischola. Issa e tottu este una oghe de protesta e de preoccupazione po commente semus creschende e educande sa zoventude nostra. Sa gara aspra chena etica e morale sempere accumpanzada de prusu a innoranzia e ismarrimentu non ha'mai formau balentes in nessuna parte e logu: in terra nostra prus pagu ancora. Ma chi non siada in s'ischola su guastu? Mi domando e naro: de cando fuo chena contare unu dizzu po imparare ab'attere unu insennamentu? Ma in s'arte mia seo mai arrennessiu a trasmittere unu insennamentu? Custu interrogativu a pagu a pagu es diventau una necessidade, prus sa mia chi non de sos pitzoccheddos de ischola. E mi seo fattu senza ddu cherrere 'favolista', che Esopo e Fedro. Seo torrau a esser maistru 'e ischola, chi poi este
su mestieri meu.
Sa paristoria incuminzada cun su contu de sos tres ladrones,sos cales fatta una grassazione, si furana tra issos traighendesi s'unu cun s'atteru, iscudendesi e faendesi marranu. Poi duos tristos sestana una truffa a unu tontu e su sindigu de una idda traighede sos elettores suos, solu chi duas femminas abistas ddi ogana a pizu s'ingannu. S'ingannu torrada a s'ingannadore. Su contu de thiu Martine narada de bandios e de bardanas, de oro cuau e de criccas andadas male. Per˛ nessi a sos bandios ddos hana mortos tottus e sa idda s'es difesa, mancari atteros bandios prus civiles esseran preparande furas e bardanas. Un'atter'istoria de imboligos es cussa de Esa¨ e de Giacobbe, ma sos duos frades si cheren bene e torran'in paghe. Ma tottu es curpa de su Malignu tentadore: non solu po avvolottare sas cosas indued'in tentazione sos peccadores, ma finas de persona cantad'e sonada po fae dannu a sos poberittos. E a unu vicariu de una idda non solu che ddi furana sas offertas, ma ddi faen dannare s'anima e perder sa vida. A urtimu tres sennores s'isfidana a duellu. Es' su triunfu de su programma de Leibnitz: ind'onnia cuntierra sa menzus cosa de faere este a si sezzere e arresonare. E in sa paristoria pare' chi partinde de una situazione de degradu sociale, morale e eticu, esistana sas condiziones de una riscattu, a passigheddos ma sempere mezzorandesi, mancari cun s'azzudu de s'issienzia e de sa matematica. E duncas tres sennores chi s'ian leau paraulas po chistiones de fura, invezes de si faer giustizia dezidin de arresonare, de calculare commente pretendiada Leibnitz, e nde concluden chi es menzus sa paghe e sa cuncordia...tra issos.
E si sos tres sennores, gasi aggiudiziaos e beneintenzionaos esseren sos ladrones de su primu contu, intraos a fura in s'urtimu? Ddos aiamus lassaos brigande e faendesi marranu, ma non si fuana mortos s'unu s'atteru. E commente unu 'virus opportunista' no'si cc'hana furau s'iscena, su sinnificau morale de sa paristoria, e funi torra prontos a faer soziu po com-
mittere malefattas peus de prima. Unu criccu si serrada e tottu cominza' dda e nou: in matematica sa situazione si narad'unu aneddu istranu, e in italianu niente di nuovo sotto il sole. In sardu podimus narre' chi semus torraos a su connottu: e tando sigumus a contare de tres ladrones, de duos tristos, de amministradores pubblicos, de bandios e de frades
chi si furana e si traighene s'unu cun s'atteru, e de vicarios e de chentu dimonios.
Isperabile de mi cc'andare in pensione, si in su mentres non mi cche dd'ana furada.
Antoni Frau
continua


text: Su 24 de martzu de su 1944, setantatrès annos a oe, 335 persones connoscheint sa peus sorte. In die de oe, in Roma, in unu de sos momentos prus rebbestos de sa segunda gherra mundiale, acontesseit su degollu de sos Fossos Ardeatinos. Sa die in antis, su 23 de martzu, in sa carrera de Rasella, a curtzu a sa pratza de Barberini, unu grustu de partigianos de sos Grupos de atzione patriòtica(Gap), nch’ammanieit un’assàchiu dinamitardu pròpiu cantu fiat colende sa colunna de sas SS, ochiende 33 militares tedescos e duos tziviles. Su Cumandu nazista romanu, comente risposta a s’atzione partigiana disinneit de praticare una vindita sena mesura: ochìere 10 italianos pro cada tedescu mortu in sa carrera de Rasella. Su 24 de martzu, a bia de sas cavas de putzulana, genia de arena pro edilìtzia tìpica de cussas giuras, nche tragheint non sos 330 Todeskandidaten (destinados a mòrrere) ebbia, ma in totu 335 tziviles. Seberados a sorte. Nche los ispeddeint a unu in borta. Unu corfu de pistola peròmine. A cherbeddos.


text:
Architetura tardobaroca
Totu su Setighentos est sinnadu pro s'atividade de architetos e ingegneris militares piemontesos, chi dant un'importàntzia in sensu barocu pro su chi pertocat s'edilìtzia sagrada e tzivile mescamente in sos tzentros urbanos prus de importu, cun un'assimilatzione marcada de sos modellos culturales de rastru italianu.
Architetura neoclàssica
Su protzessu chi sighit sas modas dominantes in sos ambientes de sa cultura artìstica italiana si faghet prus carcu in su de XIX sèculos cun s'òpera de unos cantos architetos nàschidos in s'ìsula ma formados in Torino, a connoschèntzia de formas neoclàssicas chi si fiant difundende in Europa. Sa corte sabàuda in Casteddu aiat determinadu s'orientamentu cara a sas tendèntzias noas.
Gaetanu Cima
In s'istòria de s'architetura sarda, s'architetu Gaetanu Cima tenet intre totus s'importàntzia prus manna. In sa segunda mesidade de s'Otighentos tenet su ruolu de unu mastru verdaderu, siat comente dotzente in s'Universidade de Casteddu siat pro s'atividade professionale sua marcada dae una capatzidade esemplare, leada a modellu dae paritzos architetos coevos suos.
Architetura tzivile e militare
Intre sos interventos de pianificatzione territoriale postos in òpera dae su guvernu sabàudu s'agatat finas sa fundatzione ex novo de tres tzitades, Carloforte e Madalena in su de XVIII sèculos e Longon Sardo (Santa Teresa de Gaddura) in s'800. S'incàrrigu de progetare s'impiantu de Carloforte fiat istadu dadu dae su re Carlo Emanuele III a s'ingegneri Della Valle.


text:
Coordinatas geogràficas
Articulu in LSC
In geodesia sas coordinadas geogràficas sunt trastos chi serbint a sebestare sa positzione de unu puntu in sa superfìtzie terrestre. Issas sunt sa latitùdine, sa longitùdine e s'artària.
Cuntenutu
Latitùdine, longitùdine e artària[modìfica | modìfica su còdighe de orìgine]
Sa latitùdine est sa distàntzia angulare de unu puntu de s'ecuadore e sa longitùdine est sa distàntzia angulare de unu puntu de un'arbitràriu meridianu de riferimentu serente su matessi parallelu de su logu. De su 1884 su meridianu de riferimentu est istadu in manera cunventzionale affissu a Greenwich, in s'inghìriu de Londra. S'artària est sa distàntzia, mesurada serente sa verticale de su puntu cunsideradu in sa superfìtzie terrestre, dae su livellu de su mare.
Medida[modìfica | modìfica su còdighe de orìgine]
Sas latitùdines e sas longitùdines sunt grandesas angulares e comente a tales sunt mesuradas in grados
In manera istòrica, s'òrdine cun cale s'indicaiant sas coordinadas fiat semper su matessi, in antis sa latitùdine e posca sa longitùdine, impreende diversos formados pro iscrìere sos grados.
- Grados minutos segundos (DMS)
- Benit espressadu totu chin su sistèma sessagesimale. Esèmpiu: sas coordinadas de su Colosseu sunt N 41° 53' 24″ E 012° 29' 32″.
- A bortas, pro frunire indicos prus pretzisos, puru impreende sa notatzione DMS, sos segundos benint espressados in formadu detzimale. Pro esèmpiu: N 41°53'24.8280" E 012°29'32.0136.
- Grados minutos detzimales (DM)
- Esèmpiu: sas subranumenadas coordinadas divenint 41°53.41380', 012°29.53356' opuru 41d 53.41380m, 012d 29.53356m.
- Grados detzimales (DD)
- A su sòlitu de 4 a 6 tzifras detzimales. Esèmpiu: sas subranumenadas coordinadas divenint 41.8902300°, 012.4922260°.
Mira chi s'indìttu de sos emisferos N (nord) / S (sud) e E (est) / O (ovest) podet èssere sostituida dae su sinnu. In piessignu, amus a tènnere balores negativos pro latitùdines in s'emisferu sud e longitùdines a ovest de su meridianu fundamentale.
Ultimamente s'impreat semper prus s'òrdine longitùdine - latitùdine, pro s'uniformare a sos sistemas UTM e MGRS.
Meridianu fundamentale (o de Greenwich)[modìfica | modìfica su còdighe de orìgine]
Su meridianu fundamentale o meridianu de Greenwich, chi faghet de riferimentu, est cussu passante pro s'osservatòriu de Greenwich, in Inghilterra. Sa longitùdine sua est 0°.
Riferimentu[modìfica | modìfica su còdighe de orìgine]
Essende sa terra unu corpus irregulare (geoide), dare una descritzione matemàtica de sa superfìtzie sua est arduo dae chi non si tenent sos datos netzessàrios. A parusu si suponet chi issa siat assimizabile a un'ellissoide, in sa manera de accurtziare a unu valore bonu sa superfìtzie sua (mescamente pro cantu riguardat sas cuotas). S'estrema variabilidade de sa superfìtzie terrestre at fatu propònnere a diversos istudiosos diversas formas de ellissoide e, intre de cussas, cussa prus impreada (pro ite si suponet accurtziet mègius sa superfìtzie terrestre) est s'ellissoide de Hayford.
A su sòlitu sos ellissòides benint orientados in manera locale pro una superfìtzie terrestre chi si podet conduìre a cussa de una regione, una natzione, unu continente. Pro custu, cando si faeddat de coordinadas geogràficas si depet mentovare fintzas su datum suo, overas s'ellissoide suo de riferimentu e s'orientamentu suo. Oe su prus impreadu est su sistema WGS84, overas un'ellissoide chi tenet su tzentru coincidente cun su tzentru de massa de sa terra e chi tenet sos paràmetros sighintes:
- semiasse majore: a = 6 378 137 m;
- semiasse minore: c = 6 356 752,3142 m;
- ischitzamentu: f = 1/298,257223563;
- costante gravitatzionale geotzèntrica: u = 3 986 005 × 108 m³/s².
Su Sistema de coordinadas impreadu dae Wikipedia in su campu coordinadas de sas localidades est cussu geogràficu definidu WGS84.
Boghes curreladas[modìfica | modìfica su còdighe de orìgine]
- Sistema geodèticu de riferimentu
- Sistema de coordinadas terrestres
- Artària
- Cartografia
- Coordinadas blaas
- EGM96
- Greenwich
- Geografia
- Livellu de su mare
- IGM95
Collegamentos esternos[modìfica | modìfica su còdighe de orìgine]
- EPSG Geodetic Parameter Registry (catàlogu pedìbile de sos còdighes EPSG)
- Template:Thesaurus BNCF, in Template:Thesaurus BNCF Template:Thesaurus BNCF Nuovo soggettario, Template:Thesaurus BNCF


text:
Patu de Varsavia
Articulu in LSC
Su Patu de Warszawa est istada una alleàntzia militare chi pertocaiat sos istados de ròdia soviètica, firmadu a cuntrapostu cun s'Alleàntzia Atlàntica (prus nodia comente NATO).
Sos mermos promitiant de si difèndere parebare in casu de gherra.
Elaboradu de su chi diat diventare pois presidente de s'Unione Soviètica Nikita Chruščëv, est istadu de issu etotu aprovadu su 14 de Maju 1955 in Warszawa.
Est dàbile chi non siat unu casu chi sa data de sa costitutzione èsseret una chida a pustis de s'intrada in sa NATO de sa Germània Ovest.
Su patu est istadu iscontzadu su 31 martzu 1991.
Nde fiant mermos:
- Albania (bessida formalmente in su 1968, ma istesiada giai de su 1961)
- Bulgaria
- Polonia
- Repùblica Democràtica Tedesca (de su 1956)
- Romania
- Tzecoslovachia
- Ungheria
- Unione Sovietica
In su Patu s'Unione Soviètica fiat s'istadu chi in sos fatos ghiaiat sas detzisiones.
Is istados chi chircaiant de ddu lassare o de si nche istesiare fiant custrintos fintzas cun mèdios militares a bi torrare, comente s'Ungheria cun sa rivolutzione de su 1956 o Tzecoslovachia cun cussa de su 1968.
Isceti s'Albania resissiat a dd'abandonare in su 1968, pro ite contrària a s'invasione de sa Tzecoslovachia, cun totu chi cundannaret sa polìtica de riformas chi s'istadu fiat chirchede de atuare. Cun sa bessida de su patu, s'Albania si fiat noantamas acostada a sa Tzina.
Est de su nadale 1988 su bandu de su presidente sovièticu Michail Gorbačëv, chi decraraiat chi s'Unione Soviètica non diat intervenire chi calincuna natzione cheriat bessire de su Patu. Cun custa cuntzessione de libertade, in pagos annos s'est imbàtidos a s'arruta de su communismu.
Su 1 de trìulas 1991 in Praga est istadu firmadu su documentu uffitziale de iscontzu de su Patu de Warszawa.


text: Sa missione ispatziale americana de sa Nasa, Apollo 11, cumintzeit in die de oe. Fuit su 16 de trìulas de su 1969. In sa gherra eterna intre Urss e Iua, pro s'isvilupu de sas tecnologias aeronàuticas, sos americanos in antis de totus resesseint a nche cròmpere a s'ùnicu satèllite naturale de sa terra. Sa naedda cun su mòdulu lunare nch'esseit dae s'atmosfera terrestre ghiada dae s'endoreattore Saturn V e arribeit a sa luna su 20 de su matessi mese. S'eventu, chi nche giugheit a Armstrong e a Aldrin a tocare sa superfìtzie lunare, lu sigheint milliones de persones in totu su mundu.


text:
Ikiryō
Articulu in nugoresu
Ikiryō (生霊), chi a sa littera bolet narrere "ispiritu in bida", est su faveddu impreàu in su folklore giapponesu pro indittare sa cumparta de una pessone in bida ischirriàda in duos (corpus a un'ala e s'anima a un'attera), supratottu ca tenet fele contra a calicunu. In su mentras chi s'ispiritu est attesu dae su corpus, si credet chi su "pantasima" facat dannu a sa pessone menispretziada. Cantu prus a longu su fele abbarrat, cantu prus s'Ikiryō est foras de su corpus: cantu prus a longu s'ispiritu non torrat a intro de su corpus, tantu prus debile su corpus diventat, fintzas a causare sa morte de sa pessone ischirriada.
No est su matessi, ma in sa credentzia si podent acattare assimizos chin su tedescu doppelgänger.


text:
Sa “Gioventudi Indipendentista” funt po sa dòpiu norma e funt de acòrdiu cun sa polìtica linguìstica de sa Provìntzia de Casteddu chi at deliberau de adotai su standard de is Arrègulas po scriri su campidanesu. Is giòvunus indipendentistas in su comunicau insoru, acrarant ca no funt de acòrdiu mancu po nudda cun iRS e cun Sardigna Natzione, chi ant criticau sa Provìntzia, e prus pagu puru cun sa LSC. Segundu issus sa polìtica de unu standard a dòpiu norma campidanesu-logudoresu est sa prus moderna e democràtica, s’ùnica chi tenit fundamentu in su conntu e chi podit uniri diaderus is Sardus.
02/04/2010
Sa Gioventudi Indipendentista po sa dòpiu normaPosted by acadesusa under Novas | Tags: Arrègulas |
Leave a Comment


text:
In su Santu Elia est su turnu de s'Udinese chi arribat dae tres partidas sena bìnchere. Su Casteddu imbetzes at pèrdidu sas ùrtimas duas, incassende ses gol in totu. Su disafiu de oe previdet una proa bastante echilibrada e, difatis, resurtat gasi.
Sas formatziones si tratenent mescamente in sa zona de su tzentrocampu. Sa prima fase de giogu est intensa, ma non b'at perìgulos pro ambos sos portieris. Sos friulanos resurtant perigulosos a su de 8 minutos cun Fofana, ma su tiru suo a filu de terra, nch'essit a foras. Pro bìdere un'atzione interessante de su Casteddu tocat de isetare a su de 17 minutos. Borriello proat a tirare a porta, ma Karnezis parat sena problemas. Nche colat mesora, ma nemos resesset a pigare in manos su giogu. A su de 35 minutos Farias e Borriello, in su lìmite de s'àrea, si cuncàmbiant sa botza. Faina chi permitit a su giogadore brasilianu de si presentare cara a Karnezis chi li parat su pee. Pro s'àrbitru Pairetto non b'at dudas, est tiru de penalidade. Farias etotu si òcupat de sa trasformatzione e nche giughet sos suos in vantàgiu. A su de 39' torra s'atacante de su Casteddu, dae su ladus de manca, si nche fuet conca a sa porta aversària, ma su tiru est indiritzadu a sa rete esterna.
Su segundu tempus cumintzat cun su matessi ritmu de sos ùrtimos deghe minutos. Sos sardos ant sa possibilidade de raddopiare, ma Farias no incuadrat bene su cugione bassu de sa porta. S'Udinese parègiat cun Fofana a su de 51 minutos. Su giogadore frantzesu a pustis de una finta lassat mòvere unu bellu tiru deretu a su primu palu. Storari la tocat, ma sa botza nch'intrat etotu determinende su parègiu provisòriu. A su de 58 sos ruju-biaitos torrant in vantàgiu cun Sau. Isla, dae su ladus de dereta, isfrutat una botza chi pariat pèrdida e nche la ponet in mesu a s'àrea. S'atacante tonaresu est su prus lestru a nche cròmpere e, cun su carcàngiu, nche l'arrumbat a intro. S'Udinese non si rendet e a su de 66 minutos leat unu palu. S'autore de su tiru dae su lìmite de s'àrea est Théréau. Sos friulanos si nche presentant paritzas bortas in sos tretos de Storari, ma sa defensa casteddaja est atenta. A su de 82 minutos su Casteddu tenet un'àtera ocasione de importu cun Farias chi faghet unu passàgiu traessu a filu de terra pro Borriello. S'atacante napoletanu, chi nche fiat in mesu de s'àrea, tirat a corfu seguru ma su portieri li negat su gol. Su miràculu de Storari a su de 88 minutos descriet bene s'ispetàculu de sos ùrtimos minutos. Su portieri sardu s'isterret in totu su ladus mànchinu e negat su parègiu a Peñaranda. Sos chimbe minutos de recùperu non nos donant àteras emotziones. Petzi sos tres frùschios de s'àrbitru sentèntziant s'acabbu de su disafiu e sa vitòria de su Casteddu. Domìniga chi benit si giogat in Pescara.
Formatziones
Casteddu: Storari, Isla, Ceppitelli, Bruno Alves, Pisacane, Padoin, Di Gennaro (62' Bittante), Barella, Farias (87' Giannetti), Borriello, Sau (83' Salamon).
Allenadore: Massimo Rastelli
Udinese: Karnezis, Widmer (62' Faraoni), Wagué, Danilo, Adnan, Jankto, Kums, Fofana, Ryder Matos (63' Perica), Zapata (68' Peñaranda), Théréau.
Allenadore: Luigi Delneri
Gol: 35' Farias (p), 51' Fofana, 58' Sau


text:
Francu sos estratores, nde sunt cumbintos belle totus, in su mundu. A sa segura nde sunt cumbintos sos trèighi chi nch'ant ammaniadu su Consìgiu pro s'Idrògenu, (Hydrogen Council), in Davos, Isvìtzera, sas primas dies de su mese de ghennàrgiu. Semus chistionende de bobbois in àmbitu automobilìsticu, Toyota, Daimler, Bmw, in àmbitu energèticu, Air Liquide, Shell e ferru-tranviàriu, Alstom, pro nde mentovare petzi unos cantos. Sa presidèntzia e sa vitze-presidèntzia pro tempore, a dae chi s'idea est nàschida cun issos, l'ant a leare, in òrdine, Takeshi Uchiyamada, giaponesu, amministradore in càrriga de su grupu Toyota e Benoît Potier, frantzesu, printzipale de Air Liquide.
Ambos ant dadu a intèndere chi ant a investire 1,9 milliardos de èuros cada annu, dae su 2018 a su 2022 pro sa chirca e s'isvilupu in contu de idrògenu e de motores cumpatìbiles. Ant fintzas annantu chi diant crèschere su gastu si sos guvernos ant a mantènnere in mèritu una legislatzione istàbile e chi duret a tempus longu. Bonas noas chi, si est beru chi non nch'istèsiant su pantasma de su capitalismu, nessi leant in cunsideru s'ambiente e mescamente sa salude. Ca, si sighimus gosi, su destinu nos lu semus marchende cun sas manos nostras etotu.
A rodeu, peri sos caminos de totu su mundu, sunt pagu prus o mancu 1milliardu, sos veìculos lèbios a motore. Est a nàrrere furgones, veturas, mototzicletas. Sena carculare duncas sos mezos pesantes chi sunt tres bortas de mancu. E 16mìgia de milliardos - unu nùmeru chi non benit bene mancu a l'iscrìere - sos chilòmetros, su tretu chi s'ant carcadu cada die, fintzas a oe.
A li fàghere su contu in tèrmines de traballu operaju o de incuinamentu nos diat segare s'alenu, e forsis non diamus èssere a tretu de règhere.
Unu venidore a idrògenu est duncas possìbile, auspicàbile, inevitàbile.


text:
Sàbudu 11 Abrili 2015 a is 6:00 de merii, in su tzineteatru Comunali de bia de Casteddu 7, presentatzione de “Su profetu de su bilinguismu cabudàrgiu poi s pippius”, unu libureddu de sa Consulta Cultura e Lìngua Sarda de Sàrdara (cun s’agiudu de Pro Loco e Comunu) fundau asuba de su traballu de Antonella Sorace, docenti e circadora univ. Edimburgu.
Su traballu est fatu po sminciri fintzas cun sa brulla is strollichèntizas e creèntzias frassas asuba de is lìnguas de minoria che su sardu chi funt cumprumitendindi sa trasmissioni generatzionali e duncas funt portendi-dda a su sperdimentu.
Est oramai cosa segura ca su connosci prus lìnguas fintzas de candu unu est pipiu fait profetu mannu a su ciorbeddu. Profetu postu in ispicu in custu libureddu. No est su lìburu seriosu che medas chi mancai acostumaus a biri, su messàgiu est lassau a is batutas e pinturas de sa pintora Elena Mameli, giovunedda de Sàrdara. Totu fatu in manera geniosa e brullana. Nci ant a essi is autoridadis de sa bidda e regionalis, spertus…
S’ant a spreviai is “Naca Narànta”, cumpangia teatrali de Sàrdara.
Libureddu in donu e cumbidu.


text:
Per il ciclo di interviste Cale Sardu?
Intervista a Diegu Corràine
S’imparòngiu de su sardu, ma fintzas de àteras limbas de Sardigna, est in custu momentu istòricu torrende a èssere unu problema de importu in sa sotziedade isulana moderna.
Sigomente est iscontadu chi chie lu chèrgiat imparare siat semper sardu, e duncas a su nessi faeddet s’italianu, belle totu sos isfortzos e su materiale didàticu sunt pro italòfonos chi cherent torrare a imparare sa limba de su logu pro deghinas de cajones o pro gente chi giai connoschet sa limba ma at bisòngiu de una manera de la iscrìere.
Lìtzitu est a si preguntare cale sardu faeddare? Bisòngiu b’at de l’isseberare?
Sigomente sa limba tenet sentidu si la faeddamus cun àtere, amus a imparare sa variedade chi tratant in su logu in ue istamus. Su sardu —una variedade cale si siat— lu podimus imparare dae chie lu faeddat, in famìlia o in sa bidda. In casu chi custu non siat possìbile, lu podimus imparare dae sos libros, comente in cale si siat àtera limba.
E chie non tenet perunu ligàmene cun su sardu, dae cale dialetu podet inghitzare a l’imparare?
Cale si siat limbàgiu o dialetu tenet sos caràteres e sa capatzidade de espressare su mundu chi nos inghìriat. Duncas andat bene su dialetu chi tenimus praticamente s’ocasione de imparare o su chi nos paret mègius. Bastis chi siat.
A podimus ammisturare intre sos dialetos, si implicamus chi non semus nadios sardos? O no andat bene e bisòngiat de isseberare una pronùntzia e unu lèssicu locale ebbia?
In definitiva podimus cunsiderare cale si siat dialetu unu misturu cun unu/prus dialetos chi nos inghiriant: totu est sardu. Su problema no est de misturare ma de lu faeddare bene, de “misturare” bene! Su misturu est naturale in pessones (cummertziantes, pastores, etc.) chi girant o ant giradu in Sardigna pro traballu.
Dae chi si depet imparare a l’iscrìere, dae ue cussìgias de cumintzare a l’imparare? A si devent imparare prus ortografias? E pro ite?
B’at giai propostas ufitziales coerentes e bonas, comente sa LSC. Sa comodidade de una norma de riferimentu est manna, ca cunsentit de cuncambiare messàgios in totu sa Sardigna e in foras, comente in cale si siat logu e limba.
Pro chie non cheret intrare in sa cherta de s’ortografia, ite li dias cussigiare pro si alfabetizare?
Ma si unu no nd’est cumbintu, a su nessi chi s’ortografia no ufitziale chi isseberamus siat coerente e chi sa limba siat cantu prus possìbile lìbera dae italianismos inùtiles! Bastis chi siat in sardu bene iscritu, lu repito. A bias, difatis, su de no atzetare sa norma ufitziale est petzi un’iscusa pro sighire cun… s’italianu. S’iscritura agiuat a mantènnere sos messàgios in su tempus e a los ispainare in su logu. Duncas bisòngiat pro publicare libros, ditzionàrios e manuales pro imparare sa limba. Si est beru chi sa gente est torrende a sa limba, est finas beru chi semus perdende in cantidade de pessones chi faeddant su sardu e in calidade de sa limba. O, forsis, custa cussèntzia noa est creschende pròpiu ca s’est abbigende de custos dannos e est timende s’iscumparta de sa limba. Duncas sos libros e mescamente s’iscola sunt capatzos de imparare su sardu. Bastis chi su sardu siat presente in cale si siat òrdine de iscola comente matèria e comente mèdiu pro imparare totu sas matèrias.
E tou custu lu podimus otènnere petzi si tenimus a su nessi una norma generale e comuna de ortografia in su lèssicu e in sa terminologia chi cunsentint s’ammodernamentu de su sardu in sas sièntzias e in sas tècnicas, in cale si siat logu e impreu.
Cales ainas ti parent bonas pro cumintzare a imparare su sardu? Cales libros de testu? Cales sitos internet?
Bi nd’at publicadas dae editores sardos, ma sunt pagas, est beru. Su malu de totu custu est chi sa limba est dèbile ca no est agiuada, comente acuntesset in aterue, dae sos movimentos polìticos. E sos movimentos polìticos in Sardigna sunt dèbiles ca òperant in italianu, ca non creent a beru chi su sardu siat su motore de s’identidade natzionale nostra, ma siat petzi un’elementu in prus de sa cultura nostra. Finas a cando custos movimentos ant a operare in sa limba dominante, su sardu at a èssere semper prus dèbile.
Sende gasi, tocat a si dare ite fàghere pro ammaniare ainas pro imparare, ma, mescamente, bi cheret voluntade… de imparare. Ca mi paret chi, de totus sos chi “abbòghinant” in favore de su sardu, sunt pagos sos chi leghent in sardu. E custu est malu pro s’editoria in sardu e pro sa limba matessi. E si non si movet su guvernu sardu, pro sa limba, tocat chi lu fatzant sos privados, chi si tratet de impresa o de assòtzios linguìsticos basados in su voluntariadu. Bi cheret voluntariadu meda pro su progressu de su sardu, comente nos imparant àteras limbas. Catalanu, galitzianu, bascu, etc.
Diegu Corràine, de Orgòsolo, est istudiosu de limba sarda e tradutore, membru de sas commissiones incarrigadas de sas propostas de normas iscritas de sa Limba Sarda Unificada (LSU) e de sa Limba Sarda Comuna (LSC).
Bidi puru:
Cale sardu depo imparare, Màrio Pudhu?
Cale sardu depo imparare, Pepe Coròngiu?
Cale sardu depo imparare, Roberto Bolognesi?


text:
Limba ge'ez
Articulu in LSC
Su geʻez (ግዕዝ) est una limba semìtica meridionale originària de s'Etiòpia e s'Eritrea, in su corru de Africa. Diventada limba uffitziale de su rennu de Aksum e de sa corte imperiale etìope, sighit oe a bìvere che liba litùrgica de sa crèsia ortodossa etìope e eritrea, de sa crèsia catòlica etìope e de sa comunidade ebrea Beta Israel.
Est de unos istudiosos cunsiderada limba mamma de sa limba etìope moderna, mancari segundu àteros diat èssere prus a prestu una limba sorre antiga.
Su ge'ez est iscritu in unu alfabetu pròpiu chi, cun pagus mudàntzias rapresentat fintzas su chi est impitau pro s'amaricu in die de oe. Is primas iscrituras in custa limbas torrant a su de 5 sèculos; sa produtzione leterària torrat però a coa a su de 4 sèculos, cun sa cristianizatzione de s'àrea.


text: Is eletores democràticos e republicanos ant a votare cras in chimbe istados: Flòrida, Illinois, Missouri, Carolina de su Nord e Ohio. Custas primàrias sighit s'addòbiu republicanu de su 12, in su Washington Dc, in ue at bìnchidu Marco Rubio (John Kasich segunu e Donald Trump su de tres). In is dies coladas ddoe at àpidu prus de una protesta contra a su candidadu reatzionàriu de su Gop, anti-immigrados e istimadore de Mussolini. In Chicago, Illinois, una truma de giòvanos de manca de cada genia dd'at impedidu de faeddare. Finamentas pro Ted Cruz (unu chi, pro nàrrere, si màndigat sa petza cota in subra de sa canna de unu fusile in pessu impreadu) «Trump alimentat sa violèntzia». In campu democràticu paret chi sa popularidade, semper prus arta, de Bernie Sanders siat dende prus de un'oriolu a Hillary Clinton. Sunt in medas is chi narant chi, s'in casu issa bincheret, at a dèvere impreare a mala gana unu limbàgiu de manca pro non pèrdere is cunsensos chi est balangende su "sotzialista de su Vermont". A bìdere istemus ite ddoe at a acontèssere cras.


text:
DescripciónDescargar Libros Psicologia aplicada Electronicos Gratis Epub. Descarga De Epub Gratis. Descargar Libros Psicologia aplicada Electronicos Gratis En Español Para Ebook Psicologia aplicada. Paginas Para Comprar Libros Psicologia aplicada. Descargar Libros Psicologia aplicada Digitales Gratis En Español. Leer Libros Psicologia aplicada Online Gratis Romanticos. La Casa Del Llibre Barcelona. La Casa Del Libro Psicologia aplicada Madrid Catalogo. Paginas Para Descargar Ebook Psicologia aplicada S Psicologia aplicada. Paginas De Libros Psicologia aplicada Online.
11.10.2018, 03:43


text:
Fàbiu Aru, internatzionale. Sardu. Italianu de intradura. L’aìamus lassadu festende su triunfu in sa Vuelta ispagnola. Cun sos saliares galu infustos a binu frantzesu e sa bandera nostra ghetada in coddos. Ma su tempus colat, non connoschet pasu e cun issu sas istajones. Fintzas sas de su tziclismu. Torrat a mòvere dae su Bèlgiu, su nostru, a molinare cambas in sas Ardennas. Pro seguru, in su mese de Abrile, at a leare parte a sa Liegi-Bastogna-Liegi (Liège-Bastogne-Liège), nàschida in su 1892, pagu prus o mancu 260 chilòmetros. E a sa Fritza de Vallònia (Flèche Wallonne), nàschida in su 1936, unos 200 chilòmetros. Disafios clàssicos. Cursas in lìnia. De una tapa ebbia. Sicas e tostas che a pagas. Sas Ardennas. Una tzentrìfuga de canneddas, telàrgios, burratzas. Una grammàtica de nuscos, colores, sonos. Andalitorra de caras, de màllias,de cartzoneddos. Non b’at faeddos pro acrarire su tziclismu a chie no lu pràticat. Una metallurgia in movimentu, ma sena motore, sena sonu. Sa poesia isalenada de su caminu. S'arte de sa rechinta.
Sa resèssida de Fàbiu Aru est dada dae sa cumbinatzione e dae su cuncordu de unos cantos elementos de primore. Artària, proportzione de sos mermos, musculadura longa, istrìgile, lèbia. Ma non bastat: bi cheret àteru. Bi cheret un'elementu chi potzat coordinare sos àteros. Un'elementu chi giughimus totus. Pro abarrare bios eja, ma non semper pro ghiare s'intragna, su pensamentu e sa carena conca a su mègius. Conca, pro nàrrere, a sa vitòria: su coro. Boghes antigòrias nos contant de un'òrganu dominante, essentziale pro sa vida, fundagru de s'istintu, de s'atza e de s'istima. Ma su coro est unu mùsculu. Est fatu pro pompare. Est sestadu pro nch'issèndere su sàmbene fatu de sos cugioneddos prus cuados in sa viabilidade tzirculatòria umana. E a Fàbiu sa sorte nde l'at impannadu unu ispantosu. Forte foras de mesura e, comente in totu sos campiones, cun unu cherbeddu a banda, totu suo, progetadu petzi pro issu.
Su coro suo meledat, eja. B'at pagu ite li girare a in tundu. E est in sos momentos prus dìligos, in sas trempas prus ispantosas e rebestas chi dat su mègius de sese. Nche colat dae su manìgiu fitianu, su chi diat bastare a bìvere ebbia, a unu registru diferente, prus fundudu a ue nche crompent in pagos. Belle nemos. Tzertu, s'umbra de sas sustàntzias proibidas, s'umbra malaita chi corfat sos mègius est in cue, apostada in palas de cada muridina burda. Nos dat anneu. Pensamentu. Dudas. Oriolu. Ma pro como e finas a cantu su nostru, de coro, at a règhere a s'apretu gosende·nos sas atziones suas, lassemus·nche sos ammuntadores a un'ala e bisemus. Bisemus un'òmine subra de sa grada prus arta in su pòdiu prus galanu. Su de sa vida. Sa vida de unu sardu, cun passaportu italianu a rodeu, binchende, peri totu su mundu. A tempus prus!


text:
Tzinesu classicu
Articulu in nugoresu
Su tzinesu classicu (古文, gǔwén, "iscrittu anticu") est una forma scritta de tzinesu anticu, sa limba de sa literadura classica dae s'accabbu de su periodu de sos Beranos e Attonzos a cussu de sa dinastia Han. Su faveddu si impreat fìntzas pro su Tzinesu Literariu (文言文 wényán wén), unu istile tradissionale de tzinesu iscrittu fattu a pìzu de sa limba classica, cosa chi lu fachet diferente dae atteras formas de tzinesu. Su tzinesu literariu fit in imprèu pro tottus sos iscrittos in Tzina fìntzas a su seculu de Binti, e puru in Giappone, Corea e Vietnam in calicunu periodu. Sa prus parte de tzinesos sia at lassàu a palas su tzinesu literariu a favore de sa forma dialettale chistionada, chi est a curtzu de su tzinesu mandarinu.
Su tzinesu literariu si connoschet comente 'kanbun in giapponesu, hanmun in coreanu e Hán văn in vietnamesu.


text:
Su cumplessu nuraghesu de Santa Cristina de Paule (Aristanis)
In s'altu-pranu de basaltu de Abbasanta, in sa Sardigna tzentru-otzidentale, s'agatat su santuàriu de Santa Cristina chi costituit una de sas prus importantes àeras sacras de sa Sardigna nuraghesa. Como su putzu sacru cumprendet duos setores, a NE e a SO, separados dae sa crèsia cun sas ' cumbessias ' suas.
Sa parte tzentrale cumprendet su tèmpiu a putzu, sa chi si mutit ' Capanna de sos atopos ', cun unu retzintu tundu e una sèrie de àteros ambientes. Cumprendet un'intrada, un'iscala chi ghetat a cara giosso e una tholos suterrànea chi custoit sa vena de abba. De sa parte arta de su putzu abarrat solu su profilu de sa pranta.
Sas istruturas chi essint a foras sunt s'intrada retangulare e una parte de su putzu. Totu su santuàriu est in intro de una mandra ellìtica cun s'intrada cara N/NO chi separat su tèmpiu dae sas àteras istruturas de su santuàriu.
Su vanu de s'iscala est profundu a fùrriu de 6,50 m. e s'iscala est costituia dae 25 grados e est coberta dae una bòveda a grados assimigiante a un'iscala a in besse. Sa tholos est costrùida cun blocos de basaltu, s'aneddu prus artu est chene serradu.
Sa ' Capanna de sos atopos ' posta a O de su tèmpiu, est tunda. In intro giughet su pamentu de preda e presentat unu setzidòrgiu in tundu. Sighint vanos a pranta cuadrada, retangulare e tundos e chi fortzes fiant allògios pro sos satzerdotes e pro sos pellegrinos e comente butegas collegadas cun su mercadu chi si depiat tènnere in ocasione de sas solennidades religiosas.
In sos iscavos ant agatadu brunzos siro-palestinesos de sa fine de su II millènniu o a su comintzu de su I millènniu a.C. e fìbbias de brunzu de su IX e VII sèc. a.C. Una naighedda de brunzu testimòniat s'importu chi teniat su cummèrtziu in s'àera sacra.
Su putzu sacru est fortzes de su perìodu de su Brunzu finale. In s'edade tardu-pùnica su santuàriu est istadu cunsacradu a Demetra e a Core.
Su setore SO presentat unu nuraghe e istruturas abitativas fraigadas in tempos diferentes. Su nuraghe est cun una turre sola, fraigada cun blocos de basaltu.
- Dae intro de sa tzella de su Tèmpiu Dae intro de sa tzella de su Tèmpiu
- Putzu sacru de Santa Cristina Putzu sacru de Santa Cristina
- S’intrada de su putzu sacru de Santa Cristina S’intrada de su putzu sacru de Santa Cristina
- Nuraghe de S. Cristina Nuraghe de S. Cristina
- Nuraghe de S. Cristina Nuraghe de S. Cristina
- Nuraghe de S. Cristina Nuraghe de S. Cristina
- Su putzu sacru tzirculare de S. Cristina Su putzu sacru tzirculare de S. Cristina
-
http://sardignaemediterraneu.alfaeditrice.it/index.php/m-position7-p1setz1/m-pos7-p1setz1-modulos-1a16/29-p1sez1-mod06#sigProIdad291e8f48


text:
Su 2014 DMC Online DJ Championship
Ocannu puru si fait su 2014 DMC Online Dj Championship, forsis sa prus batalla manna de digeis in s'arretza. Is digeis de totu su mundu ant a podi participai intreghendi unu scioru insoru de duus minutus bia Youtube, est a nai sa democratzia sintzilla! Sa giuria? Totu is chi ant ddus castiai ant a podi votai de su giassu de su DMC (unu votu sceti po dònnia digei chi s'at a praxi). Imoi seus a su primu giru; a s'acabu de totu su tretu su bincidori at a tenni s'onori de si-dda podi gherrai cun totu is bincidoris de is DMC natzionalis a sa batalla finali mondiali chi s'at a fai in s'atòngiu. Nosu siguramenti no eus a participai ca si praxit a scriri e a biri vìdius ma no a fai sbianchimentu! In Sardìnnia gei nci-nd'at de digeis giòvunus e bravus... spereus chi si-dda tentint e chi amostint, cun is tènnicas de scarràfiu e de giogulamentu insoru, chi innoi puru nci at genti bona meda.
Batallas in sa retza de DMC – sa de cuàturu noas
In s'interis chi femus faendi pregontus aforas de sa Sardìnnia e chistionendi de cosas tènnicas meda, sa batalla "DMC Online Dj Championships" fiat sighendi su tretu suu e, duncas, andaus a castiai unu pogheddu aundi est lòmpia e cali est sa situatzioni: a sa de dexi torrada est "Dj Fong Fong (Frantza)" chi bincit, cun d-unu scioru stravanau! Castiai-si-ddu circhendi a no arriri tropu e a si gosai sa fantasia, sa precisioni e sa tènnica de-i custu macu:
Passat a sa torrada afatanti "Dj Snayk Eyez (USA)", dj underground de batalla chi no s'intendiat de diora (fiat connotu meda unus dexi annus a oi), chi at amostau stili de scola bècia amesturau a tènnicas noas cun s'acostamentu cràssicu de is digeis americanus chi funt "nàscius" in is annus '90 aìnturu de su mundu de s'hip hop, candu is batallas fiant liadas meda a-i cussa cultura:
Sa giuria, comenti a su sòlitu, fiat de ddi portai arrespetu mannu:
DJ CO-MA (Giaponi)- DMC Battle For World Supremacy Champion 2006
Pro Zeiko (Germània) - DMC Battle For World Supremacy Champion 2005
Cutmaster Swift (Arrènniu Uniu) - DMC World Champion 1989
Batallas in sa retza de DMC – sa de tres noas
Sa batalla "DMC Online DJ Championships", chi seus sighendi de custu blog, est lompendi a essi interessanti meda, o piciocus! Un'àtera sentèntzia cun spantu: "Ritchie Ruftone (UK)" est su bincidori e "Dj Cordella (ITA)", italianu pulliesu de Taviano (LE), passat a sa torrada afatanti comenti a su mellus apalas de su primu!. M'eis a nai: "e poita totu custu infogu?". Pruschetotu poita ca Cordella est grandu sperimentadori e presentadori de ainas de digei (Alarmusic, Numark, ecc.) e puru poita ca tenit cussu "tocu" de scola bècia in is sciorus cosa sua chi mi fait praxeri meda a intendi. Balla, custa borta puru sa giuria fiat cosa de timi:
DJ Shiftee (USA) - DMC World Champion 2009 / DMC Battle for Supremacy Champion 2007
DJ Yasa (Japan) - 4 x DMC World Team Champions
DJ Dopey (Canada) - DMC World Champion 2003
Lèssicu 1.0
(sa) PRESENTADA: candu unu digei spertu provat un'aina e ndi scriri ita ndi pentzat, chi siat po unu blog tènnicu, unu giorronali de su setori professionali, ecc.. In su mundu de su digei is presentadas e is vìdeo-presentadas funt importantis meda poita ca medas bortas si tocat a comporai un'aina in s'arretza, chena de dda podi provai.


text:
A s'arbèschida, sa lughe cumintzat a definire sas figuras, parent pantasmas cun pitzinnos a coddu e cun sacos de màndigu e bestires. Si nche bident caminende acanta a s'autostrada A3, a curtzu a sa làcana intre Àustria e Germània, a pagu tretu dae sa tzitade de Passau. Sos abitantes de sa tzitade tedesca oramai si nche sunt avesados a cussu tràficu de emigrantes. In mèdia bi nd'arribat unos 700 cada die, prus chi no àteru sirianos, afganos e irachenos.
Sos traficantes de òmines, posca chi nche bàrigant sa làcana, lassant custa pòbera gente in sos buscos, in sos campos, a curtzu a sas fatorias. Paritzas bortas nche los faghent calare in sa corsia de s'autostrada, cun totu sos arriscos chi bi diant pòdere èssere, difatis sunt intervènnidas fintzas sas autoridades, ponende·nche sos sinnales de perìgulu pro prevènnere sos intzidentes.
Custos “carra-gente” sunt mescamente rumenos e bùlgaros, òperant in intro de note e, in antis de arbèschere, nch'iscàrrigant sos emigrantes e torrant a furriare conca a domo issoro, lassende chi sa lughe de su mangianu bardet a sos poberitos. Sa boghe regionale de sa politzia federale nât chi - “càpitat chi calicunu, cando su mangianu si nche pesat, alluat sa machinedda de su cafè, nche frangat sa tenda pro bìdere ite die est e agatet una bintina de pessones in su giardinu chirchende abba”.
Passau est una tzitade pàsida, li narant “sa tzitade de sos tres rios”, ca bi lompent paris su Danùbiu, s'Inn e s'Ilz. Est unu logu famadu, ca est su giassu preferidu dae sas naes de crotziera in Baviera, ma como, sos mentovos la ferint fintzas cando faeddant de emigratzione. Est s'ala prus a curtzu a s'Europa orientale e est divènnidu s'àidu printzipale pro sos chi traessant sos Balcanos e chircant fortunas in su nord.
S'istrada de sos Balcanos otzidentales est su matessi percursu chi at fatu su càmiu in ue sunt mortas afogadas 71 pessones. Fintzas issos forsis fiant diretos a Passau.
In su mentres sos abitantes si sunt mòvidos cun solidariedade manna e a sos pròfugos lis ant donadu gioghitos, pannos e alimentos. Unu supermercadu at isboidadu sas iscatulas de tzingommas e caramellas donende·las a sos pitzinnos, chi, petzi pro las aerent bidas, fiant cuntentos che pasca. Fintzas sas birrerias e sos ristorantes ant fatu sa parte issoro, ponende a disponimentu sos paracos de mare, pro amparare sos emigrados dae su caentu de su sole.
“Chèrgio bìdere a babbu” - nât Hanan - “Est in Baden-Württemberg, a tesu dae inoghe est?” - calicunu l'at rispostu chi est sa regione acanta. In presse si faghet prestare unu telefoneddu, lu mutit pro li nàrrere, chi como, issa puru fiat in logu seguru.
Jad, imbetzes, nch'est cròmpidu a Germània cun bintighimbe èuros in butzaca, - “mi nche so fuidu ca bi fiat sa gherra, apo dèvidu sessare s'universidade” - e at giai intentziones bonas pro su benidore - “m'ant a bisongiare 18 meses pro nch'imparare su tedescu e a pustis mi diat agradare a nch'acabbare sos istùdios de economia” -. Si l'est abertu su coro cando at intesu sas paràulas de sa cantzelliera Ànghela Merkel, chi naraiat chi sos pròfugos sirianos ant a retzire deretu asilu polìticu una borta cròmpidos a Germània.
Letziones de solidariedade a s'Europa intrea.


text:
A Envelope Example Template A7 Envelope Template
A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template. A7 Envelope Template A7 Envelope Template.


text:
Categories
Un percorso musicale nella "Divina Commedia" per voce recitante, coro e orchestra Collana MODI GALANTI, vol. I Prossima uscita (luglio 2018): VIA CRUCIS, oratorio per soli, coro e orchestra
CONCORSO NAZIONALE DI COMPOSIZIONE DI MUSICA SACRA “SANTA GIULIA” bandito dalla Diocesi di Livorno, in collaborazione con l’Istituto Superiore di Studi Musicali “P. Mascagni” di Livorno e l’Editore Sillabe Seconda edizione 2016 Giuria Stefano Guidi, Gabriele Micheli, Fabio De Sanctis, Fabrizio Bartalucci e Simone Barbieri
by Rodolfo Lipizer trascrizione ed edizione a cura di Flavio Quali / transcription and edition by Flavio Quali
The music sheets of FOODY come natura vuole – promoting a healthy nutrition and a positive relationship with food.


text:
Bariedadis
Su sardu, cumenti a totu is lìnguas de su mundu, est pratziu in bariedadis. Est cumenti de una famìlia, chi is fillus funt is bariedadis de su sardu e totu is bariedadis, totu is fillus, mannus o piticus chi siant tenint sa pròpiu dinnidadi e faint sa famìlia manna e forti.
Is bariedadis, is fillus, de sa lìngua nosta funt duas sceti, su Campidanesu, sa bariedadi prus chistionada in Sardìnnia, e su Logudoresu. Donniuna de custas bariedadis fait a dda pratziri a intru de sei e totu, scuberendi suta-bariedadis, ma est unu traballu chi serbit pagu, ca a primu de imparai sa cosa pitica chi teneus diferenti tocat a cumprendi e a apretziai sa cosa manna chi teneus oguali.
Sa bariedadi campidanesa manna
De is duas bariedadis sardas mannas, sa campidanesa est sa prus unia, cun prus pagu diferèntzias a intru de sei, bogada sa suta-bariedadi de s’Ollasta chi, po chistionis de isulamentu, tenit cosa chi no s’agatat in niscinu atru logu de Sardìnnia. Ma in totu s'atru campidanesu, de Casteddu a Aristanis e prus a pitzus puru, is diferèntzias funt pagu e nudda.
Po annus calincunu pagu studiau, o in mala-fidi puru, at circau de fai passai s’idea chi su campidanesu fessit totu amesturau e chi sa bariedadi bera de su sardu fessit su logudoresu. Ma custa est una de is fàulas prus mannas de sa lìngua sarda, chentza de fundòriu nudda nudda. Is italianismus funt intraus in totu su sardu, po fintzas in is biddixeddas spèdrias de monti, ca sa telebisioni est arribada in totu is domus e est stètia issa a betiri s’italianu in totu sa Sardìnnia. Fueddu oi, fueddu crasi, s’italianu est intrau po fintzas in su sardu chi chistionant is bècius.
A fai fillus e fillastus cun su sardu est a fai cosa chi no tenint perunu balori e chi antzis fai dannu meda a totu is sardus.
Is suta-bariedadis de su campidanesu
Suta bariedadi de bàscius o casteddaja
Pigat is costeras de obrescidroxu e de scurigadroxu, fintzas a Tèulas (Teulada). Sa /d/ intru de duas vocalis bessit /r/, duncas medas (ma no totus) ddu pronùntziant /mera/. Is verbus bèngiu e tèngiu bessint bengu (o 'engu) e tengu e sa /l/ e /n/ intru de duas vocalis abàrrat diaici o deghinou bessit unu prus tostada, duncas malu ddu pronùntziant /malu/ o /mallu/.
Suta-bariedadi de mesu
Cumentzat in Cuartu e acabat acanta de Barùmini, pighendi sa parti de mesu de Sardìnnia sceti.
Sa /l/ intru de duas vocalis bessit cumenti a sa /r/ frantzesa e duncas su soli ddu pronùntziant su /sorhi/. Atra cosa est sa de si nci papai sa /r/ innanti de sa /t/, e duncas in sa pronùntzia borta 'essit /bota/, mortu /motu/ e aici nendi.
Custu fenòmenu ddoi est spainau meda in atras suta-bariedadis de su campidanesu puru.
Suta-bariedadi de scurigadroxu
Est sa suta-bariedadi prus spainada de su campidanesu, ca cumentzat de Su Masu (Elmas) e acàbat a pitzu de Aristanis, perou no pìgat su Surcis. Sa /l/ intru de duas vocalis 'essit /b/, po nai, soli ddu pronùntziant /sobi/, sali /sabi/, mela /meba/ e sa /n/ intru de duas vocalis sparessit e fai bessiri sa vocali de innantis a “carighedda” est a nai cun d-unu sonu fatu cun su nasu (cumenti faint is portughesus e is brasilianus). Po nai, manu ddu pronùntziant /mãu/, cani ddu pronùntziant /cãi/ e aici nendi.
Cumenti po sa bariedadi de mesu, si nci pàpant sa /r/ innanti de sa /t/, duncas in sa pronùntzia borta 'essit /bota/, est mortu /motu/ e aici nendi.
Suta-bariedadi de su Surcis
In custa suta-bariedadi sa cosa prus stravanada est cumenti si fùrriat sa /l/ a intrus 'e duas vocalis, difatis podit sparessi, cumenti in is fueddus soli e sali, chi bessint /soi/ e /sai/, podit bessiri /w/ e intzandus mala ddu pronùntziant /mawa/, mola /mowa/, o podit bessiri /r/, po nai olia ddu pronùntziant /oria/.
Atru fenòmenu de importu mannu est chi su sonu sudru /tz/, de putzu, tziu, petza e aici nendi, in su Surcis 'essit /ci/, duncas tziu ddu pronùntziant /ciu/, pratza /pràcia/, putzu /pùciu/ e aici nendi.
Suta-bariedadi sarrabesa
Est sa suta bariedadi prus pitica, difatis pìgat Bidda de Putzi, Murera e Santu ‘Idu sceti.
Sa /l/ e sa /n/ a intrus de duas vocalis faint unu sonu stravanau chi ddi nant "cropu de nuxi", ca ddu faint sulidendi de su gùturu totu in d-una, stringendi e agoa lassendi andai is nuxis de su gùturu. Famau est cumenti is sarrabesus nant sa fràsia “unu nuu de lana noa” chi ddi 'essit /u’u ‘uu de ‘a’a ‘oa/. Issus puru nci 'ògant sa /r/ ananti de sa /t/.
Sa bariedadi logudoresa
Po chistionis de giografia e stòria, su logudoresu est eterogèniu meda, tenit unu muntoni de suta bariedadis e in calincuna bidda fait a agatai po fintzas duas suta-suta-bariedadis, sa de is fèminas, prus antiga e chentza de amesturus e sa de is òminis, prus moderna e amesturada ca is òminis, pastorendi a giru in Sardìnnia ant pigau cosa de totu su sardu.
Comuncas in is sèculus de atòbius, de festas, de garas de poesia, de marcamentas de bestiàmini e aici nendi, est nàscia una forma comuna de logudoresu, chi imperant candu scrint, giai giai uniformada.
Innoi bieus unas cantu diferèntzias intru de su campidanesu e su logudoresu e cumenti passai de unu a s'atru.
- Mentras in su campidanesu is verbus a su disfiniu acabant in -ai, -i e -iri, in logudoresu acàbant in -are, -ere e -ire che s’italianu.
cantai > cantare
timi > tìmere
partiri > partire.
- Totu is fueddus chi in campidanesu tenit duas /ll/ in mesu a duas vocalis, in logudoresu bessint /z/.
fillu > fizu
ollu > ozu
allu > azu e aici nendi.
- Totu is fueddus chi in campidanesu acabant in -xi, bessint in -ghe in logudoresu.
luxi > lughe
paxi > paghe
nuxi > nughe
boxi > boghe
nexi > neghe e aici nendi.
- Totu is fueddus chi in campidanesu acabant in -i (bogaus is fueddus chi acàbant in -eri), 'essint in –e in logudoresu.
pani > pane
cani > cane
mulleri > muzere e aici nendi.
- Su logudoresu at aporegau su sonu tostau /c/ a su cumentzu de medas fueddus chi intamis in campidanesu (e in medas lìnguas noulatinas e totu) est 'essiu druci.
cena > chena
centu > chentu
celu > chelu e aici nendi.
- Totu is fueddus campidanesus chi tenint -ngi- in mesu, bessint in -nz- in logudoresu.
angioni > anzone
bìngia > binza
làngiu > lanzu e aici nendi.
- Su prurali de is fueddus masculinus, chi in campidanesu acabat cun -us, in logudoresu est sempri -os.
logus > logos
domus > domos
murus > muros e aici nendi.
- S'artìculu prurali, chi in campidanesu est sempri is, po is nòminis siat femininus siat masculinus, in logudoresu est sas e sos.
is òminis > sos òmines
is fèminas > sas fèminas
Data di ultima modifica: 05/01/2017


text: Su chi in die de oe nos ammentamus comente su degollu de Capaci, in Sitzìlia, fuit un'atentadu de màdrighe mafiosa ammaniadu su 1992 dae "Cosa nostra", in sa A29, conca a Palermo, a curtzu a s'iscansadòrgiu pro sa comuna de Capaci. In su disacatu cajonadu dae una bomba, b'aiat mortu chimbe persones: su magistradu Giovanni Falcone, nòdidu pro sa luta contra a sa màfia, sa mugere Francesca Morvillo e tres agentes de s'iscorta guvernativa. Sena intrare a sos particulares chi pertocant sos imputados, sos grados de giudìtziu e sas cundennas, bàgiat petzi s'ammentu de totu su traballu chi finas a tando Falcone aiat fatu contra a sa màfia e mescamente contra a sa contaminatzione chi fiat (e galu est) patende·nde sa polìtica.


text:
- Galleria White Project - Pescara
- Galleria Marconi - Cupra Marittima (AP)
- Galleria Delle Battaglie - Brescia
- Galleria Andrea Arte - Vicenza
- Galleria The Flat - Massimo Carasi - Milano
- Galleria C.Poleschi - Lucca
- Cell. +39 339 7639 690
- info@pastorelloworks.com >
- Concept: pastorello / partiattive >
gianni giovanni manunta artista arte contemporanea pittore pittura nato a sassari 1967 sardo diplomato accademia di belle arti firenze mostra esposizione galleria frac man sito ufficiale laboratorio lem italia roma fiere interviste bla bla bla bla bla cucù


text:
Fogu a is tuvas e carrasegari siat!
Su carrasegari in Sardìnnia cumintzat su vèsperu de Santu Antoni de su Fogu
In d-unu liburu antigu de agricoltura ddu at scritu chi s’annu agrìcolu cumentzat sa die de Santu Martine, 11 de dònniasantu, e acabada sa die de Santu Antoni, 17 de gennàrgiu. Is duas datas teniant sinnìficu mannu e sa crèsia ddas at onoradas cun figuras de importu de santus.
Sa die de gennàrgiu lompet a s’acabu de una temporada chi sa noti parit non acabari prus, candu sa die est torrende a allonghiari, gasi sa terra puru, chi pariat morta e strecada de su scuriu torrat a nàsciri. S’òmini (e sa fèmina puru), de candu est cumentzada sa stòria sua, at sinnau custa temporada chi annuntziat su beranu cun d-unus cantu ritus propitziatòrius, sacrifìtzius de animalis, festas. Is romanus in sa matessi temporada afestànt is Sementina Dies, ca sa sèmena fiat acabada e su messaju podiat reposari, dedicari cultus a is divinidadis suas e alluiri una fogu mannu po callentari sa terra.
Su carrasegari sardu est un’amentu de cussus ritus, cun particularis chi mudant de unu logu a s’àteru ca diferentis funt is amentus chi ant chistiu, un’atitidu po su deus e po sa fertilesa chi at fartari a sa terra frida de s’ierru.
Tràgicu e dolorosu, custu carrasegari est fundau asuba de is cuntzetus de morti e nascimentu nou, pedit acua e cumemorat a su deus de sa naturalesa e de su schissiu chi onni anu si morit e torrat a nàsciri in d-una sia sena acabu.Carri a segare, carri bia de fai a incodeddus, aici cumenti fadiant in s’antigòriu candu scuartarant crabitus e mallorus bius ca is deus fiant cuntentus aici.
Is caratzas sardas prus antigas bestint peddis, tenint caras tintieddadas cun ortigu abruxau o amontadas de faciolas nieddas e strocint sa passìoni e sa morti de Maimoni. Carrasegari in Sardìnnia cumintzat su vèsperu de Santu Antoni de su Fogu (su 16 de gennàrgiu) candu in s’isula tuvas e fogadonis ant a alluxentari is partzas, pedende a su soli de cumpriri cun sa promissa sua dde faere froriri a nou sa terra. Is carotas torrant a vida pustis de un’annu de sonnu e baddant paris a is pampas acumpangende su passu cun boxis de feras e arretumbus de sonallas.
In Otzàna a prenner de spantu partzas e ùrbidus scuriosus ant a èssere is Boes, amontaus de sonazas e peddis de brebei, tentus a soga de is Merdules, òminis a cara cuada de caratzas nieddas; a issus s’at amesturari sa Filonzana, una fiuda bècia e tzùmburuda chi andat intramende su filu de sa vida.In Mamujada puru si repitit su ritu agràriu antigu che a su tempus, in cui is Mamuthones, a cara cuada de una visera niedda, bistende una mastruca e carrigus de sonazas, andant a innantis a bellu e a brinchidus sighende unu passu mesurau; totu ingìriu a issus is Issocadores a bestis de turcus, a sonajolos in peturras e a soga in manus.
In Orani is Bundos bestende che a messajus unu sacu de furesi e in cara una mascara de ortigu coloria de arrùbiu, a corrus longus, nasu mannu e mustatzus, andat a corrixinus, strocint sa sèmena a trivutzu in manus.Is Colonganos in Aùstis carrigant a coddu ossos de ànimalis chi faint sonari a dònnia passu, una caratza de ortigu cun cambus de olioni e una peddi de margiani in conca, ddus acumpangiat s’Urtzu, bestiu de sirboni , chi ndi boddit is corpus de fusti de duos bardianos a cugutzu in cara e bestius a nieddu. In Sinnia is Cerbus a peddi e corrus de cerbu, a cussu a stròcint intamis chi circant de si scabulli de is Canaxus (is cassadoris) chi, cumenti in d-una truba de cassa, a boxis e a stragatzus circant de nci ddus faere lompere a sa posta agiudaus de is Canis. Ingiriu de su fogu ant a baddari po carrasegari finas e su Bundu de Orani, is Corriolos de Niuneli, is Thurpos de Oroteddi, is Butudos de Fonne , su Tragacòrgius de Samugheo e is Mustajonis de Sestu.
de Giovanna Dessì


text:
«Po carcare menzus abbas pesat su pannu,
sa lachedda de su talentu miu…» (trad. msale. Dante. Purgatòriu, I, 1)
Gaitanu Mura, classe 1968, navigadore durgalesu solitàriu, nàschidu e pesadu in Gonone, in pedras de mare, est mòvidu eris dae Casteddu in cherta de su mundu. Solo Round the Globe Record, su nùmene de s’impresa chi est aconchende. Gente meda in Portus Karalis, pro s’inbonora. A sa ritza, subra de su mollu a ponente e a bordu de unos cantos bobborrotis a motore pro nche l’acumpangiare a foras dae su portu. Andria Mura, casteddaju, àteru navigadore de vàllia, si l’est postu a costàgios cun sa barca sua e fatu l’at un’inchinu, singiale de saludu, de deferèntzia e de bonas uras, cuncambiadu dae su nostru. Messàgios chi movent dae unu coro a s’àteru, cun unu limbàgiu chi su bonu intre nois no est a tretu de cumprèndere, mai.
Sa barca. Unos dòighi metros pro bator, denominada Class 40, nche l’at a tragare peri totu su mundu, pro 25mìgia mìllias marinas (46mìgia o barda de chilòmetros). Pagu prus o mancu bator meses de navigatzione sena aprodu in neddue fintzas a nche ghirare a Casteddu. E sena agiudu perunu, francu su de sos mèigos chi l’ant a sighire conca e carena, cun su mèdiu de sos satèllites e cun s’impreu de internet. Unu cuintale e mesu de recatu liofilizadu pro alimentu - a trassa de astronàuta -, unu dissaladore pro s’abba de mare, pannellos solares de ùrtima generatzione, ainas eletrònicas e informàticas e … atza, cassàssia, talentu a fuliadura.
Sa rota. Àndalas preistabilidas chi nemos bi resessit a nche lùghere in su mare islacanadu, ma no issu chi imbetzes nche las sejat lìmpidas e làdinas ca nche las giughet marcadas a fogu in su coro. A coddu corona cun su Tempus e cun sas intragnas de sa Natura, nch’at a barigare tres monumentos ispantosos. Su primu est Cabu de Bona Ispera, in Sudàfrica. A pustis - andende in sensu oràriu, a inghìriu de s'Antàrtide e lassende·si·lu a manu manca - su Cabu Leeuwin, in Austràlia e su Cabu de Hornos, in Sudamèrica pro torrare conca a susu peri s'Atlànticu. Conca a su Mediterràneu, duncas e in fines a Casteddu.
Eris, essidu dae su portu, lassadu su tracàgiu de sos saludos, arrumbaiant petzi sas bumbulicas a prua, s’abatu in sas costanas e su riscialu de poppa. E sa soledade de s’òmine. In intro de un’elementu chi pro medas est che a Lardajolu, ma chi pro Gaitanu est cosa fitiana. In intro de sa domedda istimada, rispetada e giuta che pòddighe malaidu. Pro masedu o arrennegadu chi siat, su mare, pro issu est cajone de disafiu, de esperièntzia e de gosu. Ocasione de connoschèntzia e, in fines, de vida.
Bonas abbas a Gaitanu, duncas e chi su Bentu li siat mastru.


text:
Jean Dominique
Articulu in logudoresu
Jean Dominique (Port-au-Prince, 30 de triulas 1930 – Port-au-Prince, 3 de abrile 2000) est istadu unu giornalista haitianu. Jean Léopold Dominique est istadu unu giornalista famosu pruite faeddaiat dae sa radio sua contra a sos sistemas ditatoriales chi ana sempre affrigidu sa natzione sua. Fit istadu unu 'e sos primos a trasmittere dae un istatzione radio in limba creola haitiana, chi est sa limba faeddada dae sa mazore parte de sa populatzione. Finas si fit fuidu duas bortas dae sa natzione sua, ca sa visa sua fit in oerigulu, at semper continuadu a torrare a Haiti, ca creiat frimmamente in sa causa de su populu haitianu, finas chi est istadu mortu dae duos sicarios chi non sun mai istados prozessados.